ODRIOZOLA SUSTAETA,Iñaki "Santa Bata"(Narrazioak)\nSANTA BATA. Santa Bata baselizako aldare aldeko horma zen zutik geratzen zen zati bakarra. Ezkerraldean, metro eta erdiko harresi irregularra besterik ez zegoen; eskuinaldeko zatia, aurrekoarekin lotuta, garai hasten zen, baina, zenbat eta erdialderantzago, orduan eta jausiago, jauskorrago eta arriskugarriago; atzean, noizbait sarrera nagusia izan zenaren aldean, ez zegoen ezer. Bai; sastraka ugari, arantzaz beteak. Bertako batzuek diotenez, gerra denboran, barrua jendez beteta zegoela meza entzuten, faxista italiar edo alemanek, batek daki, hegazkinetatik bonbardatu zuten. Beste batzuk, ostera, lehenagoko gerraren batean edo, birrintzea gertatu zelakoan daude, eta norbaitek dio bera bakarrik erori zela, denbora, bakardadea eta itsas haize eta euriaren eraginez. Nire ama eta izebak abesten zuten hari buruzkoa:\nSanta Bata gajua\nHiru mila soldadu\nUmea nintzela, kanta hark harritzen ninduen, benetan. Hiru mila soldadu, eliza barruan, eta denak hil zituzten. Ez nuen ulertzen zertan zeuden han, meza entzuten edo, eta ez etsaiari tiro egiten. Jakingo al zuten hegazkinekoek, ala ez, hura soldaduz beteta zegoela, edo herritarrez, edo apaizez... Ez nuen ulertzen.\nEta, orain, han azpian, sastraka eta lurraren azpian haien hezurrak izango ziren. Txundigarria.\n–Horregatik-, pentsatzen nuen, -inor ez da hemen ibiltzen-.\nEta halaxe zen; nik neuk, han ez nuen inoiz inor ikusi, geu, ume batzuk, izan ezik. Hogei bat metro harantzago dagoen bidezidorretik, handik bai, egunero zenbait jende igarotzen da, gaur ere, paseatzen; denak Santa Batari begira, denak zer gertatu zen jakinda –bakoitzak, berak entzundakoa-, eta, agian, bihotzean arrararen bat sumatuaz; baina bertan ez da inor geratzen.\nDenbora pasa ahala, sasiak denaren jabe egiten baitira beti, han ere, bonbez edo astiz zapuztutako hormen aztarnetatik, harrizko leiho zulatu eta harresi apurtuetatik, landare kolonizatzaile horien adar luze eta elkarrekin nahastuek, eliza hondakinak ia estali dituzte.\nLauki luzea da, hamar bat metro zabal eta hogei luze -ez dakit; egia esan, neure gogameneko sastrakek ere, hogeita hamar urte geroago, agian, hari buruzko ikuspegia aldatu egin baitidate-. Aurrealdean, gurutze kristauaren irudi, beste lauki luze estuago batek, perpendikularki, nabe nagusia zeharkatzen du, eta bi adar, ezker-eskuin, ezartzen dizkio. Gurutzearen burua, aldarearen tokia, zirkulu erdiko guneak osatzen du.\nHiru mila soldaduak erabat estu ibiliko lirateke han barruan, zentzu guztietan; baina nik halaxe sinetsi izan nuen urte askotan.\nMutil koxkorra nintzenean, Elgoibarren eskolak amaitzen zirenean, guraso eta anai-arrebekin, amonaren etxera joaten ginen, Mutrikura, oporrak pasatzera.\nDozena eta erdi lehengusu izango ginen –lehengusu txikiak eta txikiagoak ere kategoria berdina baikeneukan- han, hondartzatik eguerdian etorri eta, bazkaldu ondoren, atarira ateratzen ginenak. Atxitxin kale estu horretan, bero egiten zuenean ere, itzalean egoten ginen -eguzkia ez baitzen sartzen-, freskuran, gure jolasetan, alde batetik bestera.\nBada, batzuetan, Santa Batara joaten ginen arratsalde pasa, bidean masustak hartzen –noizbait mamakuluak ere bai-, belarretan borrokatan jolasten eta pinudietan ezkutuka ibiltzera.\nHerritik kilometro eskas batera daude Santa Batako hondakinak, Samikollako aldaretxo babestua eta gero dagoen zumarditxoa baino haratago; baina guri, orduan, zeharo urruti zegoela iruditzen zitzaigun; eta uste izaten genuen paregabeko zerbait egiten ari ginela, erabat arriskutsua, eta, aldi berean, erakargarria: pentsa, geu bakarrik, nagusirik gabe, lehengusu zaharrenen gidaritzapean, taldekoi, geure kontura, eliza izandako haren ingurura hurbiltzen, hormetako zuloetatik sartzen, sasiartean trabatzen, batzuetan belaunak harriaren kontra urratzen...oraindik ere arrara ematen dit...\nNi ez nintzen ausartenetakoa. Ez azkarrenetakoa, ez nagusienetakoa; ez nintzen garai hartako izarretako bat, alegia. Eta hala ere, horren ongi ibiltzen nintzela gogoratzen badut, nola sentituko ote ziren besteak? Batek daki. Ez diet inoiz galdetu.\nSanta Bata itsaslabarraren gain-gainean dago. Aldare paretik bi metro ere ez daude amildegiaren ertzeraino. Han, puntta-punttan belar bete-betea izaten zen, gainean biguñ-biguñ etzateko modukoa. Han etzaten ginen, saltoka, korrika, horman gora eta behera ibili eta gero, itsas handira begira. Umeak izanda ere, itsasoa denontzat lasaigarria zen -suaren antzera, ur handiak begiak erakartzen ditu, eta, une batez, hipnotizatu, eta oroitzapenak, irudi eta sentimenduak azalarazten-. Oso lasaigarria zen.\nHandik hamar urtera ere, gazte nintzela, sarritan egin izan nuen ihes Santa Batako labarrera, egun eguzkitsuetan egoten den itsas urdin ilunera begira egotea behar izaten nuenean... Buruan beste mila gauza izaten nituen orduan, ardurak, arriskuak, estuasunak, eta haitz gain hartatik hodeiertza begiratzean, norberaren barnea itsasoan zabaltzen zen, hausnartu eta berrindartzeko. Benetan gozatzekoa.\nBehin batean, hausnarketa punttu baten ondorio edo, norbaitek –gure lehengusu biren aita bankeroa zen-, sekulako ideia izan zuen. Santa Batako bidean gindoazela, bide ertzean ezkur mordoa ikusi genuen. Pinu arteko hutsunetxo batek, harizti txiki bati tokia egiten zion eta, horko lau-bost zuhaitzen hazia ingurune osoan zabaldurik zegoen. Han ibili ginen ostikoka, ezkurrak elkarri botatzen.\nEsan bezala, ni ez nintzen handienetakoa, eta ez nintzen gehiegi arduratu; eta ez dakit nondik ateratako poltsa-plastiko batzuetan ezkurrak biltzeari ekin genion. Hura da nire akorduz egin dudan negozio aurreikuspen handiena. Gaizki atera zen, gaurdaino egin ditudan beste guztiak bezala: bat ere ez. Bada, Evak -lehengusina nagusia- zioen berak ezagutzen zuela ezkur horiek erosiko zituenik: bere gelako lagun baserritarrak, alegia -esan behar, han genbiltzan gehienak arrantzale familietatik gentozela, neu elgoibartarra, burdina artekoa, eta beste bi anaia, bankeroaren semeak, izan ezik-.\nAlbertok –bankeroaren seme nagusiak-, kontuak egin zituen berehala, eta, bere ustez, bazuen bisnis hark etorkizunik. Poltsa bakoitza bost peztan salduko genuela eta, hamar poltsa gaur, hamar poltsa bihar, eta txerriak egunero jaten zutenez, urrezko egingo ginelakoan poztu ginen.\nNorbaitek esan zuen, gainera, egun batzuetan hango ezkurrak bukatu egingo zirela, eta beste hariztiren batera joan behar izango genuela. Bagenekien nora ere, Ametza baserriko inguruetan kamamila hartzen egonda geunden, eta bagenekien han ere ezkur nahiko izango zela, hor baino gehiago.\nLan neketsua zen, eta norbaiti haserre ere egin genion, ezkur bilketan gogo handirik jartzen ez zuela eta. Batzuk lurrean eseri ziren, makurtzen ibili beharrean, bertatik gehiago jasotzeko, beste batzuek adar hostotsuak hartu eta lurra astindu zuten, erratzarekin bezala, ezkur multzoak egin eta, denak batera, jasotzeko, eta, beste pare bat etxera joan ziren plastiko-poltsen bila. Dena, noski, isilean, inork jakin ez zezan. Gure gurasoek ere ez.\nHala joan zen gure arratsaldea. Ezkur mordo bat jaso genuen eta poltsatan, astiro, pazientzia guztiz, sartu. Gero zeloarekin, poltsak itxi, jaus ez zitezen. Iluntze aldera denak prest zeuden, baina han hasi ziren arazoak. Non gorde gure etorkizunerako altxor hura?\n-Santa Batan- esan nuen nik; Eta inoiz izan dudan ideiarik onena iruditu zitzaidan. Eta, behingoz, kasu egin zidaten. Ideia ona izan nuen, nire lehengusu nagusiek aintzat hartzeko modukoa. Eta egun horretan neure burua taldearentzat baliotsu sentitu nuen, baita ondo lo egin ere. Eta ezkurrak toki ezkutuan ziur zeudelakoan, gainera.\nIzan ere, han joan ginen, gure ezkur poltsa guztiak hartuta, berrehun bat metro inguru hondakinetaraino. Baina ez edonola. Ez genuen nahi inork ikus gintzan. Lehenengo, gutako bi, azkarrenak, bidera hurbildu ziren. Haiek, inor ez zetorrela ikusi, eta, txistua jo zigutenean, antxintxika batean denak, ezkur poltsak eskuan –eskerrak pisu gutxi zutela-, alde batetik bestera igaro eta Jabielaren orturaino.\nJabiela gure auzoan bizi zen emakume zahar bat zen. Nik behintzat horrela ikusi izan nuen beti. Zaharra, mehea, ximurra. Atxitxin kalearen hasieran bizi zen, eta Santa Bata alboan ortua zuen. Ez zen gure senitartekoa, eta ez dakit nondik ezagutzen genuen. Bakarrik bizi zen, azulejo urdin txikiz betetako sukalde zahar hartan aranak jateko ematen zizkigun, eta berarekin joaten ginen patatak biltzera. Gero orgatxoan jaso, bere etxeko sabaira eraman, denak periodiko-orri gainetan jarri, zabal-zabal...eta konturatu gabe, iluntzea zen, afalordua.\nBada, Jabielaren ortutik harrizko horma txiki bat salto behar izan genuen, eta presaren presaz, norbaiti poltsaren bat zulatu eta ezkur guztiak jausi zitzaizkion. Ni, neu ez nintzen izan, eskerrak.\nSasiarteko bidezidor luzexka eta harrarte estua igaro, eta, azkenik, han zegoen gure aurrean, hiru mila soldadu azpian zituen izugarrizko eliz hondakin hura. Kontuz ibili behar genuela aipatu zuen Yolandak –Evaren ahizpa-, zuloren batetik, hezur edo antzekoak ez apurtzeko. Beldurra zuela ez zuen esan, baina hori antzeman geniola uste dut. Neu ere arduratuta nengoen, egia esan...pixalarrituta erabat, baina ezin ezer ere esan. Handien aurrean beldurra onartzea baino nahiago hantxe isilik egon, dardaraka bazen ere. -Zerbait gertatuz gero antxintxika egingo nuen nik ere, norbait atzean utzita-, nire artean.\nEz genuen lurra zulatzeko tresnarik, ez eta gogorik ere. Badaezpada. Norbaitek, orduan, hezur zati bat aurkitu zuen, lur azpitik erdi irtenda. Hasieran, zurrumurrua. Ni baino txikiagoren bat, -txikiago izateak ez du esan nahi mantsoagoa izatea- inor konturatu orduko, hanka eginda zegoen bidezidorra baino ere urrutiago, ia-ia Jabielaren orturaino. Ni, neure zalantza eta guzti, ea nagusiek zer esaten zuten edo, -jakin-mina gehiago izua baino-, gelditu egin nintzen.\nArratoiren baten izterreko hezurra edo zela norbaitek esan zuenean –agian Eugeniok edo, hura baitzen hezurtxoak, karramarroak eta horrelakoak hartzen ausartena, -eta horretaz gehien zekiena- bihotza baretzen hasi zitzaidan, eta neure ausardiaz pozik, -han geratu izanaz-, eskuan ere hartu nuen, gero, beste batzuen eskuetatik pasa ondoren, noski.\nHarresiaren ertzean, aurreko ate izan zenetik hurbil, tarte zorrotz bat zegoela konturatu zen norbait. Huraxe zen toki onena. Besterik ezean, eta honez gero, erabat nekatuta geundelako, uste dut, denok berdina pentsatu genuela aldi berean. –Hauxe da toki onena-. Sasi ugari zuen inguruan, ia ikusezina zen, jakin ezean; bazter batean zegoen, inor ibiltzen ez zen lekuan, eta hara heltzeko ere oinaze bereziak jasan behar ziren, arantza eta soldaduen izpirituen eragina barne.\nEgur luze batzuekin, nola hala, oztopo guztiak alderatu genituenean, denon artean, ezkurrezko altxorra han sartu genuen. Besoak arrastaraz beterik geneuzkan. Dozena eta erdi poltsa izango zirelakoan nago. Ez dakit ziur. Sekulako diru iturria izango zelako aurreikuspena; horretaz, ziur nengoen.\nHandik lau egunetara, beldurrez berriz ere, joan ginen altxorra ikustera, zaintzera; baina, ordurako, ez zegoen ezer. Basurderen bat agian, edo norbaitek, txerriei jaten emateko hartuko zituen; bildurik egonda, arrantza erraza.\nGure ametsak haizeak eraman zituen. Handik aurrerakoak ere bai. Gaur arte.


Gutuna: Pinuen gaixotasunaren inguruan - Urola Kostako Hitza : Urola Kostako Hitza\nZarauzko Zingira basoko pinuak ere marroitzen ari dira pixkanaka. (Amaia Urbieta Arruti)\nNaturkon Gipuzkoako naturaren kontserbazioa lantzen duen elkarteak ondorengo mezua igorri du, pinuen gaixotasunaren aurrean Eusko Jaurlaritzak hartutako jarreraren inguruan:\n“Erakundeen arteko koordinazioaren arrakasta itzela bailitzan, Aldundiek eta Eusko Jaurlaritzak “Konifero basoak berreskuratzeko euskal estrategia” saldu berri digute, jakingo ez bagenu bezala Euskal Herran ditugun konifero-baso bakarrak Araba mendebaldeko pinu-gorrien pinudiak eta Dueñasko pinudi txikia direla, Aleppo espeziekoa azken hori.\nNahastea agudo argitzen da, plana bera euskal erakundeek sektorearen ordezkariekin batera osatzen duten aholkulari taldeak egindako lanaren emaitza dela azaltzen digutenean. Bistan denez, Euskadin zuhaitz-landaketek estaltzen duten lurraldearen laurdena baino gehiagori inposatu nahi dien etorkizunean interesaturik egon litekeen beste sektorerik ez dute ezagutzen. Eta gero bota, bai, gardentasuna eta gizarte-partaidetza moduko hitz potoloak, aho bete.\nLandaketa horiek biodibertsitatearen onura dakartela adieraztearen pareko faltsukeria edo sektore honek bere baitan 20.000 lanpostu dituela ala Euskal BPGaren %1,5 hartzen duela lotsa barik esatea. Batez ere, azken 10 urteetan aldutako egurraren urteko batez besteko balioa 40 milioi eurora ere iristen ez denean, Euskal Autonomia Erkidegoko estatistikek diotenez. Estatistika horiek bihurritzearren zerrategiak, papertegiak, altzairu fabrikak edo beste lantegi batzuk sektorean sartzea iruzur egitea da. Kanpoko erkidegoetatik Hernaniko paper-fabrikara egurra ekartzea egunero etortzen diren kamioi-ilara luzeak inork ikusiko ez balitu bezala.\nBaina oraingo honetan, gaixotutako pinu-sailak oxido kuprosoarekin fumigatzeko baimen bereziak tramitatzen ari direla jakin izanak kezkatzen gaitu batez ere gure herriak benetan inporta digunok. Sustantziaren berezko arriskuaz gain, abiadura horiekin airez zabaltzen den produktua nora joango den ezin denez kontrolatu, Europako Batasunean aitetiko tratamendu fitosanitarioak debekatuta daude, oso kasu berezietan izan ezik. Gainera, oxido kuprosoa arnastuz gero toxikoa da eta azalarentzat eta bronkioentzat narritagarria ukituz gero. Hori gutxi ez, eta uretako faunarentzat arrats toxikoa izateagatik, administrazioak berak tratamendu hauetan ibai eta erreken inguruan 50 m-ko segurtasun zerrenda errespetatzea exijitzen du.\nAzalduko al digute gure ordezkariek nola pentsatu duten ziurtatzea gure ibaiak edo edaten dugun ura ez direla pozoituko gure mendietako 124.000 hektarea fumigatzen badira? Aire hori arnastean edo substantziak ukitu bagintu pozoitu ez gaitezen, fumigatzen diren lekuetan egotea edo inguru horietan ibiltzea debekatu egingo al digute? Gure mendien etorkizunari buruzko eztabaidaz gain, gizartea halako arriskuan jarrarazteak merezi ote duen benetan pentsatu behar al dute behingoz?”.


Arrizabalaga bigarren eta Tapia laugarren, EAJren Eusko Legebiltzarrerako Gipuzkoako zerrendan - Zumaia - Baleike.eus\nArrizabalaga bigarren eta Tapia laugarren, EAJren Eusko Legebiltzarrerako Gipuzkoako zerrendan\nBaleike 2020-02-25 10:29\nTapia eta Arrizabalaga, 2019ko udal eta foru hauteskundeetarako kanpainako ekitaldi batean. (EAJ)\nApirilaren 5ean izango dira Eusko Legebiltzarra osatzeko hauteskundeak. Hiru herrialdeetatik aurkeztuko dituen zerrenden berri eman zuen atzo EAJk. Bi zumaiar daude Gipuzkoako zerrendako goi postuetan: Maria Eugenia Arrizabalaga eta Arantxa Tapia.\nEAJk atzo aurkeztu zituen apirilaren 5ean egingo diren hauteskundeetako zerrendak. Orain lau urteko hauteskundeekin alderatuta berrikuntzak izango dira. Hala, Gipuzkoari dagokionez, aurreko hauteskundeetan lehen postuan joan den Joseba Egibar hirugarren postuan joango da; Bakartxo Tejeria izango da Gipuzkoako zerrendaburua.\nBi zumaiar daude zerrendako goi postuetan: Maria Eugenia Arrizabalaga bigarren postuan, eta Arantxa Tapia laugarrenean.\nMaria Eugenia Arrizabalaga Zumaiako alkate izan zen 2003-2007 agintaldian. Zuzenbidean Lizentziatua, Gipuzkoako Batzar Nagusietako ahalduna eta EAJ-PNVren taldeko bozeramailea, eta EBBko burukidea da gaur egun.\nArantxa Tapia, berriz, Industria-ingeniaria da, elektrizitatean espezializatua eta cum laude Doktorea Nafarroako Unibertsitatean. Eusko Jaurlaritzako Ekonomiaren Garapen eta Lehiakortasunerako sailburua da da gaur egun.


Arrigorriagako euskaltegiko ikasleen %95a zerbitzuarekin pozik dago - Deia\nArrigorriagako euskaltegiko ikasleen %95a zerbitzuarekin pozik dago\nPuntuaziorik txarrena jasotako atala "kanpoko ekintzak" izan da, jende faltagatik hainbat jarduera baztertu behar izan baitira\ndeia.eus 09.02.2020 | 07:37\nArrigorriagako euskaltegia. arrigorriaga.eus\nBILBO. Inkesta horretan ikasleek hainbat arlo baloratu ahal izan dituzte, besteak beste, klaseko materiala, irakaslearen lana, harrera, informazioa eta ekintza osagarriak. Aurrekoetan bezala, oro har, erabiltzaileen balorazioa oso positiboa izan da. Izan ere, %78rentzat klaseetan erabilitako metodologia egokia izan da.\nKanpoko ekintzen atala izan da txarren baloratua aurten. Egia esan, zenbait jarduera baztertu behar izan dira jende faltagatik. Honela ba, inoiz baino gutxiago antolatu izan dira.


Animatzaile - Wikipedia, entziklopedia askea.\nmarrazki bizidunak egiten dituena\nAnimatzaile bat irudi ugari sortzen dituen artista da, marko izenez ezagutzen direnak, animazio izeneko mugimendu ilusioa ematen dutenak sekuentzia azkarrean erakusten direnean. Animatzaileek hainbat arlotan lan egin dezakete, filmetan, telebistan eta bideo-jokoetan besteak beste. Orokorrean animatzaile lan garrantzitsuenek hainbat animatzaileren kolaborazioa eskatzen dute eta animazio pieza bateko markoak sortzeko metodoak animatzaileen estilo artistikoaren araberakoak dira. Animaziozko filmak zuzendaritza, ekoizle, soinu ingenieri eta editorea izaten dituzte, ohiko filmekin partekatzen dituzte lanpostu horiek, baina, animaziozko filmen grabaketetan ez dira aktore taldeak erabiltzen.\nNorman McLaren marrazten\n1 Atal espezializatuak\n3 Animatzaile rolen eboluzioa\nAnimatzaileak pertsonaien animazioan (mugimenduak, elkarrizketak eta pertsonaien antzezpena espezializatzen duten artistak) eta efektu bereziko animazioan (pertsonaia ez den guztia animatzen dutenak, esate baterako, ibilgailuak, makineria edo fenomeno naturalak) bereizten dira.\nHistorikoki, animazioa eratzea prozesu luze eta neketsua zen. Eszena bakoitzeko marko guztiak eskuz marrazten ziren, ondoren zeluloidera eraman eta bertan marratu eta margotu egiten ziren. Lan hori bukatzean zeluloide guztiak sekuentzian kokatu, aurretik prestatutako atzeko plano margotuen gainean.\nAnimazio metodoak asko aldatu dira azken urteotan, gaur egungo marrazki bizidunak edozein metodo erabiliz sor daitezke, gehienbat ordenagailuak erabiliz animazio prozesua azkarragoa eta merkeagoa egitea ahalbidetzen duelako. Animazio prozedura eraginkor hauei esker animatzailearen lana hain nekagarria ez izatea lortzen da.\nIkusleei, oro har, animazioa soinuarekin batera askoz interesgarriagoa iruditzen zaie. Musikariek, beste talentu batzuen artean, ahotsekin eta abestiekin lagundu dezakete animaziozko film bat. 50. hamarkadan sorturiko animazio pelikuletan zuzendariek abeslari taldeei beraien musika, dagoeneko sorturik zuten animaziora sinkronizatzea eskatzen zieten. Gaur egungo animazio filmetan aldiz, soinu-bandak pelikularen helburu nagusia den merkatuaren hizkuntzan grabatzen dira eta animatzaileek beraien lana soinu-bandara sinkronizatu behar dute.\nAnimatzaile rolen eboluzioaAldatu\nGertatzen ari den trantsizioaren ondorioz, 2D tradizionaletik gaur egun erabiltzen den 3D ordenagailu animaziora, ohiko animatzaileak pertsonaia bera 24 aldiz segundoko marraztu eta margotu beharretik, eszena birtual bateko pertsonaia baten atal desberdinen dozenaka mugimendu garatzeko lanagatik ordezkatu da. Ordenagailu bidezko animazioaren eraginez, laguntza postu osagarri ugari ezinbesteko bihurtu dira, ondorioz, animatzaileak produkzio kate luze eta espezializatu baten osagai bihurtu dira.\nGaur egun, garapen bisualeko artistek pertsonaiak 2D marrazki gisa diseinatzen dituzte, lan hori modelatzaileei pasatuko zaie eta beraiek pertsonaia poligono digital multzo bat bezala sortuko dute. Testura-artistek pertsonaia testura koloretsu eta konplexuz margotzen dute eta zuzendari-teknikoek tresneria instalatzen diote, pertsonaia erraz mugi eta finka dadin.\nEszena bakoitzean, diseinu-artistek kamera birtualak eta blokeo orokorrak konfiguratzen dituzte. Azkenik, pertsonaiak izan dezakeen akatsak konpondu eta haren eszenak blokeatzen direnean, animatzaile bati entregatzen zaio (hau da, benetako animatzaile titulua duen pertsona bati), pertsonaiaren muskuluen mugimendua, gorputz-adarrak eta aurpegiko adierazpena garatu dezan. Puntu horretan, ordenagailu animatzaile modernoaren eginkizuna bere aurretik zeuden animazio tradizionalaren lanarekin gainjartzen da. Hau da, ipuin-artista talde batek sortuta duen gidoi-grafikoaren inguruan eszenak sortzea, eta ezpainen edo ahoaren mugimendua gidoilari batek aurretik prestaturiko elkarrizketa batekin sinkronizatzea.\nMuga horiek izan arren, animatzailea gaitasun artistikoaz eta diskrezio handiaz baliatu daiteke pertsonaiaren mugimenduak garatzeko, eszenaren helburu guztiak lortzeko. Animazio artearen eta antzezteko artearen arteko analogia nabaria da, aktoreek ere beraien onena egin behar dutelako eszena bakoitzean, hori dela eta, industrian animatzaileei "arkatzak dituzten aktoreak" direla esaten zaie.\nAzken aldaketa 1 iraila 2020(e)an, 03:40(e)tan\nOrriaren azken aldaketa: 1 iraila 2020, 03:40.


Arabako Añes herrian bazen behin azti fama zuen gizon bat. Bere etxea herri-burgotik kanpo zegoen eta inor gutxi hurbiltzen zen leku hartara. Herritarrek beldur zioten, uzta on bat suntsi baitzezakeen; gainera, gizon misteriotsua zen: egun batzuetarako desagertu eta gutxien espero zenean berriro itzultzen zen urrunenetatik ukenduak, tresnak eta ezkutuko hainbat gauza eskuan zuela. Horiek, gero, bere magia egiteko erabiltzen omen zituen.\nUrte askotan harreman onak izan zituzten bertako biztanleek eta aztiak. Aztiak gaixotutako jendea sendatu egiten zuen eta herritarrek, trukean, nahikoa janari eta sua egiteko egur ematen zioten. Urteen poderioz, ordea, aztia zakar eta berekoi bihurtu zen. Gero eta gauza gehiago eskatzen hasi zen. Noizbait bere gustuko zaldiren bat ikusten bazuen, hura eskatzen zion, eta jabeak ez bazion onez onean eman nahi, ukuiluko animalia denak hiltzearekin mehatxatzen zuen..., edo zintzilik ikusitako urdaiazpikoaren gutizia izaten bazuen, edota kupel-ardo on batena..., hura nahi zuen.\nHerriko biztanleek gogo txarrez, baina, egoera hori jasan egiten zuten, ez baitzitzaien komeni aztiarekin haserretzea. Aztia asegaitzago bihurtzen ari zen ordea, eta herritarren haserrea areagotzen.\n-Zerbait egin beharko dugu -esaten zuten.\n-Azti hori akabatu egin behar dugu! -zioten batzuek.\n-Eta nor izango da honi egingo duen ausarta? -erantzuten zuten besteek.\nHalako batean aztiak ezkontzeko erabakia hartu zuen. Herritarrei mandatu bat bidali zien: ezkondu egin nahi zuen, beraz, hurrengo egunerako andregai bat prest eduki behar zuten. Eskaera ez bazuten betetzen herria suntsituko zuela mehatxua bota zuen.\nBeteko zuen mehatxu haren aurrean, neska bat aukeratu beste irtenbiderik ez zuten izan. Neska gazte, alai, eder eta buruz argia zen bat hautatu zuten, Grazia izenekoa. Graziak ez zuen aztiarekin inolaz ere ezkondu nahi baina, bestalde, herria ez zuen inolako arriskuan jarri nahi.\nArazoa nola konpondu ez zekiela, gau hartan aztiaren etxeraino inguratu zen isil-isilik eta leihotik begira jarri zen. Aztia zerbait prestatzen ari zen. Lapiko handi batean belarrak eta hautsak botatzen zituen eta gero, makila handi batez nahasten zituen. Horrela jardun zuen luzaroan, baina lapikoa sutatik baztertzerakoan, ezinezkoa izan zitzaion. Orduan, igitai bat hartu zuen mahai gainetik eta kirtena kendu zionean, han barrutik lau gizontxo atera ziren, praka gorriak zeramatzaten eta jauzika hasi ziren hau esaten zuten bitartean:\n-Zer egitea nahi duzu? Zer egitea nahi duzu?\n-Bazter ezazue lapiko hori sutatik -esan zien aztiak.\nGrazia zeharo harritu zen lau gizontxo haiek lapikotzar hura baztertzen ikusi zituenean!\n-Eta orain? Zer egitea nahi duzu? -galdetu zuten berriro.\n-Oraingoz besterik ez. Baina bihar goizerako ez badidate andregairik ekartzen zuek bidaliko zaituztet herria suntsitzera..., zelaiak hondatu eta animaliak denak hilko dituzue... Ai! Herrian jakingo balute zuek zaretela nire magia... -esan zuen hasperen eginez batera-.\n-Eta, orain, sar zaitezte igitaiaren kirtenean -agindu zien.\nAgindutakoa bete egin zuten lau familiarrek, ondoren, aztiak kirtena estutu zuen. Gero, argia itzali eta lotara joan zen.\nGrazia luzaroan egon zen geldirik, leiho kontra eserita eta pentsatzen. Igitaia ohosteko erabakia hartu zuen eta, leihoa kontu handiz zabaldu ondoren, etxean sartu zen. Mahairaino joan eta igitaia hartu zuen. Orduan, familiarrak oihuka hasi ziren:\n-Nagusi! Zu al zara? Zer egitea nahi duzu?\nGrazia lasterka atera zen etxetik igitaia eskuan zuela, baina egin zuen zaratak eta gizontxoen oihuek aztia esnatu zuten. Honek zer gertatzen zen ikusi zuenean, ohetik jauzi eta neskaren ondotik abiatu zen. Grazia ahal bezain bizkor zihoan, baina aztiak abiadura handiago zekarren.\n-Itzul iezadazu igitaia! -esaten zion.\nGraziak, etsiturik, aztia geroz eta hurbilago nabaritzen zuen eta ia bere ondoan zuenean, igitaia ahal bezain urrun jaurtiki zuen, harrizko bideraino. Igitaiak hiru bider errebotatu zuen eta kirtena apurtu egin zen. Lau gizontxoak handik atera eta desagertu egin ziren. Egunsentia zetorren eta oilarrak kantatu egin zuen.\nAztia bat-batean gelditu zen. Eguna argitzera zihoan.\n-Madarikatua! Zer egin duzu? -esan zion ahots ahul batez.\nGrazia hari begiratzera itzuli zen. Egia ote zen ikusten ari zena? Aztia desagertzen ari zen! Segundo gutxitan, zeraman janzkia bakarrik geratu zen neskaren begien aurrean. Grazia lasterka itzuli zen herrira eta gertatutakoaren berri eman zuen. Talde bat bildu zen gertatutakoa ikertzeko, baina aztiaren etxera heldu zirenean, ez zuten ezer aurkitu. Dena desagertua zen.\nGeroztik, urte askotan zehar, herri hartako biztanleek gizontxoak eskuratu nahi izan dituzte. Horretarako, igitai baten kirtena uzten dute sasi gainean San Joan egunaren bezpera gauean. Baina, guk dakigula behintzat, oraindik ez du inork lortu familiarrak eskuratzea.


Idazleak - Luis Maria Mujika Urdangarin - Biografia\nLuis Maria Mujika Urdangarin\nLizartza, 1939 - Donostia 2017ko apirilaren 2an.\n1982an Euskal Idazleen Elkartearen sortzailetakoa.\nTeologia ikasketak burutu zituen Erroman, eta Filosofia eta Letretakoak Valentzian. Filologia doktoratu zen eta egun Euskal Herriko Unibertsitatean irakaslea da, Donostiako Irakasle Eskolan.\nZeruko Argia, Euzko-Gogoa, Olerti, Yakin eta Arnas aldizkarietan argitaratu ditu bere lanak. Honez gain, Egan literatur aldizkaria zuzentzen du, eta kritika eta azterketa literarioaren inguruan duen kezka agerian geratzen da aldizkari horren aleetan.\nOlerkigintzara etorrita, lan hauek aipatu behar dira: Bide-Giroak (1963), Urdin eta Burni (1965), Hitzak erabakitzean (1971), Zortziko hautsiak (1978), Herria eta Bidea (1978), Arnas Gaiztoa (1979), Barne ibilierak (2001) eta Mirakontxako solasak (2002).\nBeste alde batetik, Diccionario castellano-euskara, euskara-castellano, Hiztegi teknikoa (1977) egin ondoren, beste zenbait lan argitaratu zituen: Origen y desarrollo de la unificación euskérica (1978), Hitz konposatu eta eratorrien morfo-fonetika (1981), Latina eta erromanikoaren eragina euskeran (1982), Lizardiren lirika bideak (1983) eta Miranderen Poesiagintza saiakerak (1984).\n1992an Azkue saria irabazi zuen Loitzu herrian uda-partean eleberriarekin.\nSorkuntzaren genero gehientsuenak sakon lantzeaz gain, azterketa literario ugari ere egindakoa. Toponimia ere landu du, Euskal Toponimiazko Materialeak obra osatzen duten 18 tomoak argitaratu ditu Gipuzkoako Foru Aldundiaren laguntzaz.\nLiteratur sari gehien irabazitako euskal idazlea da. Esaterako, Hitzak ebakitzean lanarekin Kritika saria eskuratu zuen; Aire neurtuak lanak Lizardi poesia saria ekarri zion; Hiru egun Larburun Txomin Agirre eleberrigintzan; halaber, Nire soneto beroak eta Bidean ihes liburuek Irun Hiria lortu zuten. Euskaltzain urgazlea da.\n2011 Garaetako gereziak\n2007 Aita Estanix\n2007 Bidean ihes\n2006 Barne ibilerak bi\n2006 Hiru egun larburun


Aurkeztutako dokumentua eta fotokopia berdinak direla egiaztatzea.\nInteresa duten guztiek, honako kasu hauetan:\n1.- Zarauzko Udalari edo hitzartutako administrazioei (Gipuzkoako Foru Aldundia eta Eusko Jaurlaritza) zuzendutako eskabide edo idatziekin batera aurkezten diren dokumentuak.\n2.- Zarauzko Udalak sortutako dokumentuak.\nJatorrizko agiriak eta agirien fotokopiak\n772/1999 Errege Dekretua, maiatzaren 7koa, Estatuko Administrazio Orokorrean eskaerak, idazkiak eta komunikazioak aurkezte\nFotokopia jatorrizko agiriarena dela egiaztatu.\nFotokopiari oniritzia eman, “udal funtzionarioa” dioen konpultsa-zigilua erabiliz.


Emakumeok borrokaren lehen lerrora!\nMartxoak 8 Emakumeen Nazioarteko Eguneren harira dokumental berezia prestatu du ELA sindikatuak, “Emakumeok borrokaren lehen lerrora” izenburupean. Nolako papera jokatu dute emakumeek ustez gizonenak baino ez ziren borroketan? Gaur egun emakumeak ...\nEmakumeak borrokan 2017/03/08\nEmakume Langileen Nazioarteko Egunarekin batera, Bizkaiko zahar-etxeetako greba berriro kaleratu da. Oraingoan lau asteko lanuztea izango da; honez gero 108 greba egun egin dituzte. Gatazka honetan emakumeak dira protagonista eta, berarekin batera, ...\nSindikalgintza feminista eraikitzen\nELAk borrokaren lehen lerroan dauden emakumeak omenduko ditu Martxoaren 8a dela-eta Bilbon egingo duen ekitaldian\nEmakumeak gorroto dituzten gizonak patriarkatuaren kumeak dira; ez daramate kartelik zintzilik, ez dute beren matxismo femizida agerian jartzen.\nLGTBI+ komunitatearen Nazioarteko Egunean ELAk ekitaldi bat antolatu du Bilbon. Bertan, gay, lesbianen eta transexualen eskubideen aldarrikapena egin du. 47 urte bete dira New Yorkeko Stonnewalleko sarekadari erantzunez LGTH komunitatea osatzen ...\nZergatik aireratu bandera more eta feministak Maiatzaren 1ean?\nELA, LAB, STEILAS, ESK, EHNE eta HIRU sindikatuko emakume feministak, apirilaren 9an Gasteizen Euskal Herriko Mugimendu Feministak deituta eta “11 eraso 12 erantzun” lelopean egingo den manifestazio nazionalari bere atxikimendua eman diote.\nEmakumeen Nazioarteko Eguna dela-eta ELAk formazio ekitaldia antolatu du gaur Donostian; ondoren manifestazioa egin da Gipuzkoa Diputazioaren egoitzaraino.Genero arloko arduradun Leire Txakartegi eta Jone Bengoetxearekin batera Adolfo Muñoz "Txiki", ...\nEmakumeen aurkako indarkeriak ez du etenik\nEmakumeem Mundu Martxak -ELA tarteko- elkarretaratzeak deitu ditugu biharko, urriak 28, Euskal Herriko herri eta hiriburuetan astelehenean Gasteizen izandako hilketa salatzeko.\nEmakume eta herri kurduarekin elkartasuna\n2016ko urtarrilaren 8an izan zen Pakize Nayir, Fatma Uyar eta Sêve Demir borrokalari eta burkideen hileta; gobernu turkiarren segurtasun indarrek hil zituzten urtarrilaren 4an Silopin. Emakumeen Mundu Martxak deitura atzo elkarretaratzea egin zen ...\nELAk formazio jardunaldia egingo dugu bihar goizean Bilboko Bidebarrieta udal-liburutegian, Emakumeonganako Indarkeriaren Aurkako Nazioarteko Eguna dela-eta. Bertan, sindikatuko genero arduradunekin –Leire Txakartegi eta Jone Bengoetxea– batera ...\nELA-k bat egin zuen azken erailketa sexistak salatzeko bilkurekin\nIndarkeria matxistaren azken gertaera irmotasunez gaitzesten dugu eta berriz ere azpimarratu nahi dugu emakumeon aurkako indarkeria hau sistemikoa dela eta lehen mailako arazo politikoa izan behar duela.\nEmakumeen Mundu Martxa Gasteiz eta Bilbon izango da\nEmakumeen Mundu Martxa 2015 Kurdistanen hasi zen martxoaren 6an eta urriaren 17an emango zaio amaiera Coimbran. Irailaren 28tik urriaren 4ra Euskal Herrian izango da. Egunotan Gasteiz eta Bilbo igaroko ditu. Gaur, arratsaldeko 19,30etan ongi etorria ...\nEuskal Herriko Emakumeon Mundu Martxari atxikimendua 2015/06/30\nGaur ,ekainak 30, ELAKo genero taldeetako emakume batzuk eta eskualde desberdinetako emakumeak Bilbon bildu gara\nEuskal Herriko Emakumeon Mundu Martxari gure atxikimendua emateko. Aurkezpen saio bat egiteaz gain, ekimenari babesa erakusteko hazien ...\nEz da fikzioa, LGTBI+ eta klase harrotasuna da\nZinemara goazen edozein arratsaldetan, filme komertzial bat ikusita ezusteko atseginen bat izan dezakegu. Hala gertatu zaigu Pride filmearekin; Britainia Handian arrakasta itzela izan zuen istorio honek, non Galeseko langile-mugimenduaren parte ...\nFeminismorik gabe ez dago alternatibarik\nELAk formazio jardunaldia ospatu du Bilbon, martxoaren 8an ospatuko den Emakumeen Nazioarteko Eguna dela-eta. Jardunaldian azpimarratu denez, emakumeak biztanleriaren erdia izateaz gain, beste gizarte eredu baten bidean ezinbesteko subjektu gara. ...\nIndarkeria Sexista salatzeko elkarretaratzea egin du Bilbon ELAk 2014/11/25\nELAk deituta ehunka pertsonak parte hartu du gaur eguerdian Bilbon indarkeria sexista salatzeko egin den elkarretaratzean. Elkarretaratze honetan indarkeri sexistak eragindako biktimak gogoan izan dira.\nPatriarkatua eta matxismoa aztergai\nELAk formazio jardunaldia antolatu du azaroaren 25erako, Indarkeria Sexistaren Aurkako Nazioarteko Eguna. Bertan, sindikatuko genero arduradun Jone Bengoetxearekin batera Irantzu Varela kazetari feminista mintzatuko da Bilboko Bidebarrieta ...\nKontziliazio laguntzak berreskuratzea eskatu du ELAk\nELAk elkarretaratzea deitu du gaur goizean Eusko Jaurlaritzak Bilbon duen egoitzaren aurrean lan- eta famili-bizitza kontziliatzeko bideraturiko laguntzen aurrekontuetan eman diren murrizketak salatzeko. Adolfo Muñoz "Txiki"ren aburuz murrizketak ...


Gaurregun enpresak hogeita hamar bat langile dauzka, bi gune modernoetan lekutuak, bata senperen, bestea Maulen, Pirineo Atlantikoetan.\n« Lekutze horrek gure atxikimendua adierazten du, gure bezeroen bizilekutik ahal bezain hurbil ekoizten diren mozkinak erabiliz, lurraldearen bihotzean lan eginez : hortan da gure lehentasuna. »\nGure helburua da lurraldeari balioa ematea, sukaldaritza jakitatearekin, tokiko ekoizpenak erabiliz, tokiko ekonomia garatuz.\nONGINAHIA : gure bezeroei beha gaude, lankidei ere, garapena eta begiramena biek bat egiten bait dute\nLURRALDEA : herrialdeari lotuak gira\nEGIAZKOTASUNA : engundainoko sukaldaritza gauzatzen dugu\nBIZITASUNA : behar-bezelako garapenarekin, bazkaltiarren atsegina nahi dugu\nSuharin, kalitatea eta menuen errespetatzea dira lantzen ditugun bi ildoak.\nSukaldean, hiru chef sukaldari daude. Lankideak beren jakitatea adierazten dute, kalitateari lehentasuna emanez.\nLangile gehienak euskaradunak dira. Euskara erabiltzen dugu egunero, bai dokumentuetan (menuak), bai eta ere gure elkarrizketetan.\nJérôme, sortzez senpertarra, Miarritzeko ostalaritza lizeoan ikasketak egin ondoren sukaldaritza BEP lortu zuen. Janari saltzaile izateko, 1997an Suhari enpresan sartu zen eta 1998an lanean tituluduna izan.\n2002an Morlaaseko ostalaritza lizeoan BAC Pro Alimentation lortu zuen, SUHARI enpresako nagusiak proposatzen ziola kalitate arduradun postu bat. 3 urteren ondotik, enpresa berreskuratu zuen, 25 urtetan.


Uria familiaren adierazpena - Uztarria (Azpeitia)\nUria familiaren adierazpena\n2009ko abe. 3a, 20:12\nGaur irakurri dute Loiolan, Inazio Uriaren hilketaren aurreneko urtemugan\n"Urte bete igaro da gure bizitza betirako suntsitu zuten egunetik. 365 egun gogor eta luze ametsgaizto honetatik noiz esnatuko desiratzen dugula. Egunero argitzen duen arren oraindik ere beltz ikusten dugu etorkizuna. Urte betek luzea dirudien arren ez da pasa egun bakar bat ere gure buruari zera galdetu ez diogunik: zein eskubiderekin hartu zuten hiltzaile gupidagabe bihotzgabe haiek gure aita eta senarrari bizitza lapurtzeko autoritatea? Zeintzuk dira gure bizitzari zentzu osoa kentzeko erabakia hartu zuten piztiak? Zergatik jarraitzen dute gutxi batzuek piztia hauek babesten? Zergatik hiltzen dituzte pertsonak? Galdera guzti hauen eztandak nekez uzten digute egunaren argitasuna ikusten.\nAurretik ere azaldu genizkizuen gure gogoetak eta oraingoan hiru mezu helarazi nahi ditugu, gure betebeharra baita Euskal gizarteari gogoetarako gonbitea egitea.\nLehenik eta behin, ETAri beste behin eta aho betez: ETA, Euskal Herriak ez zaitu nahi. Euskal gizartea nazkatuta dago zure heriotz zigorraz. Zuen helburuak lortzeko pistolak eta bonbak erabiltzen dituzue, Francok egin zuen bezala edota naziek egin zuten bezala. Guretzako denak dira berdinak nahiz diktadore edo terrorista izan, nahiz mertzenario edo pertsona arrunt, denak kondenatzen ditugu. Beren helburuak lortzeko pertsonak hiltzen badituzte denak zaku berean daude. ETAri exijitzen diogu ez dezala beste inor hil.\nBigarren mezua ETAren ekintza armatua oraindik ere kondenatzeko gai izan ez den Ezker Abertzalearen zati horri zuzendu nahi diogu. Jadanik nazkatuta gaude gauza bera errepikatzeaz baina ez gara aspertuko galdetzeaz noiz utziko duzuen alde batera gidaritzat daukazuen inkoherentzia hori. Noiz arte jarraitu behar duzue zuen eskubideak aldarrikatzen eta inoren eskubideak zapaltzen? Bizitza eskubidea ez al duzue giza-eskubideen artean ikusten, akaso? Bizitza eskubidea ukatzen den une beretik zuek aldarrikatzen dituzuen gainontzeko eskubide guztiak ezabatzen dira bapatean; baita beste guztiak ere. Gu egunero ari gara jasaten ETAren tortura; guk ezin dugu hainbeste maite genuen gure aita eta senarra berriz besarkatu; pertsona bati egin diezaioketen mesprezu eta irain handiena jasan dugu ETAren eskutik. Beraz, zergatik ez dituzue ETAren hilketak kondenatzen? Noiz arte babestu behar duzue heriotz zigorra?\nAzkenik, Euskal gizarte osoari helarazi nahi diogu gure mezua. Euskal gizartea ez dadila sekula inmunizatu ETA bezalako birus hiltzailearen aurrean. Ez gaitezen ohitu ekintza terroristetara, beraien erahilketetara eta osteko biktimen komunikatuetara. Ez daitezela gure egunerokotasunaren parte bilakatu. Isiltasunetik atera gaitezen guztiok, beldurrik gabe. Tragedia honi ez diezaiogula bizkarrik eman. Bakoitzak bere ardura dauka herri hau jasaten ari den sufrimenduarekiko. Beraz, beste behin, gogoeta sakona egin dezan eskatzen diogu euskal gizarte osoari, guztiok baitaukagu giltza pakean eraikitako etorkizun hobea lortzeko.\nEskerrak emanez eman nahi diogu amaiera hilabeteroko ekitaldi honi. Gurekin batera bertan egon direnei mila esker zuen berotasun eta babesagatik. Hemen izateko aukera izan ez duzuen horiei ere eskerrak une zail hauetan gurekin bat egiteagatik. Eta nola ez, gure erabateko elkartasuna, gu bezala egunero sufritzen ari diren beste biktima guztiei. Beraiei esan nahi diegu, indarrak atera behar ditugula terrorismoari gailentzeko, baina itxaropenaren atea sekula itxi gabe.\nHilabeteroko ekitaldi hau ofizialki bukatutzat ematen dugun arren, gure aita eta senarraren oroimena bizirik mantentzen eta ETAren ekintzak gaitzesten jarraituko dugu egunero-egunero. Horretarako Euskal gizarte osoaren lankidetza aldarrikatzen dugu. Eta zuretzako, Aitte, azken hitz hauek. Zure oroimenak laguntzen gaitu bide zail honetan aurrera egiten. Izan zinena gogoratzeak indarrak ematen dizkigu gure ahuldadean. Gurekin nolakoa zinen oroitzeak pizten ditu gure aurpegi itzaliak. Benetan harro gaude zure seme-alaba eta emazte garelako eta ziur gaude zuk erakutsitako bidea jarraituz berriz ere bizitzen ikasiko dugula. Berriz ikusi arte, asko maite zaitugu".\n2009ko abenduaren 3a


Neu hater . El Correo\n9 enero 201700:05\nEgunero idazten dudan egunkari gorrotagarria: egia esan ez dakit zein den azkenean nire izaeraren erruduna, baina ez dit axola. Gorrotoan aurkitu dut nire helburua eta nire borroka. Gorrotoa da nire bizitzeko aukera, bakarrik bere baitan aurkitzen dut nolabaiteko zentzua aurrera jotzeko.\nGorroto ditut politikariak eta hauek gorroto dituztenak. Gorroto ditut ezkertiarrak eta eskuindarrak. Gorroto ditut demokratak eta faxistak, feministak eta matxistak, bakezaleak eta gudazaleak, euskaldunak eta espainiarrak, etorkinak eta bertakoak, aberatsak eta txiroak. Izan ere, zerrendatik at utziko nukeen bakarra internet izango litzateke, nahiz askotan hau ere gorroto dudan. Horrek eskaintzen baitit nire etengabeko herra gauzatzeko parada ederra.\nAnonimatuan ezkutaturik zenbait ezizen ezberdinez baliatzen naiz nire higuina zabaltzeko. Facebooken eta Twiterren abileziaz mugitzen ikasi dut eta ez ditut jarraitzaileak faltan izaten. Aiherkundea erabat erakargarria da beti, baina garrantzizkoa da oso era azkar eta adimentsuz erabiltzea. Ugaldu egin ditut nire pertsonaiak mota ezberdineko kausak defendatzeko. Batzuetan animalista naiz, beste batzuetan neoliberal edo begano, edo behar izanez gero edozein erlijioren aldeko edo kontrakoa.\nGorrotoa da berez nire ideologia bakarra. Hortaz ez dut legearekin inolako arazorik izan nahi. Nire benetako nortasuna ezkutatzeko sareak ematen dizkidan baliabide guztiak erabiltzen ditut. Baina jakin badakit nire muga non dagoen. Nik ez dut nahi poliziaren jomuga izatea, ez. Ez naiz astakirten horietakoa. Izen eta abizenez haien gorrotoak argitaratzen dituztenak ez dira benetako gorrotozaleak. Haien tiroak beti berdinen kontra daude zuzenduta eta euren patua kausa baten martiriak izatea da. Horiek guztiak gorroto ditut baita ere, jakina.\nNire jokaera zeharo ezberdina da. Gustuko dut, adibidez, zenbait blogari zirikatzea. Oso erraza da tipo hauek samintzea. Haien ego erraldoietan minduta sentitzen direnean zeharo haserre erantzuten didate eta orduan badakit nire eskuetan daudela. Ergel halakoak. Nik, haien orrialde ziztrinetan utzi duten informazio osoa daukat eskuragai eta haiek ez dakite nor naizen ere. Ume moko bat jipoitzea ere zailagoa izango zen. Normalean eztabaida (hobe 'jipoia' esatea) era berean amaitzen da: blogariak duintasun plantak hartzen ditu 'anonimoekin ez dut ika-mikarik izaten' edo antzerako zerbait idazten duen arte. Hau koitadua hau. Hilabete pare baten bueltan hor izango nau berriro, bere ezjakintasuna agerian uzteko prest.\nBaina ez dizuet ukatuko. Nire zereginak on-line prentsan eskuratzen ditu orgasmorik gozoenak. Kazetari kakatiek eta iritzi-emaile koldarrek ez dute inongo paradarik izaten nire pozoia ekiditeko. Onar dezagun behingoz. Gaur egun mila aldiz dibertigarriagoa da nire edena haien iruzkin zekenak baino. Horixe bera da nire arrakastaren zergatia eta honela segitzekotan paperezko egunkariek ez dute etorkizunik izango, irakurleak morbo bila ibiltzen baitira. Egia esan ni naiz artikulu horiengatik ordainduta izan beharko nukeena eta ez sasi-kazetari horiek, irakurle gehienek nik emandako elikadura da benetan jateko irrikatzen dutena eta ez jatorrizko informazioa edo iritzia.\nGorroto-gizartean bizi gara eta aiherkundeak interneten aurkitu du esparru ezin hobea.\nEtorkizunaren jabea naiz. Dudarik ez izan.\n'Carmen'-en amaiera alternatiboak kritikak zabaldu ditu Italian


Nafarroan jende gutxiagok lan egiten du, baina ordu gehiago, urte gehiagoz eta lan erritmo handiagoekin eta %5,1 gutxiago kobratuz | LAB SINDIKATUA\nEkintza Politikoa Nafarroan jende gutxiagok lan egiten du, baina ordu gehiago, urte gehiagoz eta...\nNafarroan jende gutxiagok lan egiten du, baina ordu gehiago, urte gehiagoz eta lan erritmo handiagoekin eta %5,1 gutxiago kobratuz\n2013ko uztailean, lan erreformak lan hitzarmenak berritzeko finkatutako epea agortzen zenean, UGT eta CCOOek harro adierazi zuten Nafarroako herrialdeko hitzarmen kasik denak sinatu zituztela. Sindikatu hauen arabera, euren “pragmatismoa” LABek hartutako jarrera (hitzarmenak edozein preziotan sinatzeari uko egitea) baino eragikorragoa zen. Denborak zera erakutsi du: UGT eta CCOOen morroitza sindikala kaltegarria da oso nafar langileriarentzat.\nNafarroan UGT eta CCOOek inolako mobilizaziorik egin gabe lan hitzarmenak sinatzen zituzten bitartean, EAEko hitzarmen gehienak ez ziren berritu, sindikalgintza abertzaleak ez baitzuen onartu “edo hitzarmen kaxkarra sinatu edo ez da berrituko” xantaia. Adeccok egindako ikerketa batek erakutsi duenez, EAE eta Nafarroaren arteko soldata amildegia hirukoiztu egin da 2007tik: Araba, Bizkaia eta Gipuzkoan soldatak %0,9 igo diren bitartean, Nafarroan %5 jaitsi dira.\nBien bitartean, Eurostateko datuen arabera, nafar langilearen produktibitateak alemaniarrarena gainditu du: Nafarroako BPG zati soldatapeko kopurua kasik 70.000 eurokoa da, Alemaniakoa berriz 66.500ekoa. 2007-2012 epealdian, produktibitatea gehiago igo zen Nafarroan (%14,6) Alemanian baino (%4,1). Alabaina, hobekuntza hori lanean ari den populazioaren gutxitzearen ondorioz lortu da; garai bera kontutan hartuz, Nafarroan %12,5 jaitsi zen, Alemanian %5,51 igotze zen bitartean. Hau da, Nafarroan kasik berdina ekoizten da langile askoz gutxiagorekin.\nAzkenik, enpresa askok lanaldia luzatu dutela eta PP-PSOEk erretiro adina atzeratu egin dutela kontutan hartu beharra dago. Honela bada, Nafarroan jende gutxiagok lan egiten du, baina ordu gehiago, urte gehiagoz (erretiroa hartu ahal izateko) eta lan erritmo handiagoekin, %5,1 gutxiago kobratuz. Txanponaren beste aldean, multinazionalak eta UPNren inguruko enpresariak aberasten ari dira UPN-PPren politikari eta UGT-CCOOen morroitzari esker. Izan ere, Nafarroako BPG Europako altuenetakoa da: 270 lurraldeen artean, 32. postuan dago. Hau da, gaur “krisia”ren hasieran baino egi borobilagoa da honako hau: ez da ondasunik falta, lapurrak dira soberan!\nEgiten ari denaren justu kontrakoa egin beharko litzateke. Jende gehiagok, ordu gutxiago eta baldintza hobeagoetan lan egin beharko luke, erretiroa lehenago hartuz. Horixe da, hain zuzen ere, LABek Nafarroako Parlamentuko Enpleguaren Mahaian aurkeztu zuen proposamena, zeinaren bidez 28.189 lanpostu sortuko liratekeen. Alabaina, UPN, PP eta PSNk asmoen agiri bat onartzea hobetsi zuten eta, komunikabideei aurkeztu ostean, zakarrontzira bota zuten zuzen-zuzenean. Honela bada, Nafarroan aldaketa politiko eta soziala premiazkoa da, baita enpleguaren ikuspuntutik ere.


Elkargoko batzarra gibelatzea kritikatu dute hautetsi batzuek | Elkargoko batzarra gibelatzea kritikatu dute hautetsi batzuek – iparraldekohitza\nHiru gai horiek «gatazkatsuak» direla aitortu diote BERRIAri kontsultatu dituen iturriek. «Gogoeta lanak bukatu gabe», «kontzertaziorik gabe» iritsi dira erabakiak gai zerrendara, eta Etxegaraik «indarrez» pasatu nahi zuela diote. «Hiruzpalau batzorde izan dira diru gaiak aipatzeko. Erraten digute egoera ekonomikoa zaila dela, nahitaez zergak emendatu beharko direla, aurrekontuari buruzko ateleriak ez dira bukatuak… eta 12 milioi euroko engaiamendua aurkezten digute», harritu da horietako bat. Gai horien inguruan «kontrako posizio azkarrak» zeudela dio beste batek. Etxegarai ezezko bat jasotzeko «beldur» zela uste dute.


AEBetako Euskadiko Ordezkaritzak 'Euskal News' bere buletinaren lehendabiziko zenbakia plazaratu du — Euskal Kultura\nHemen zaude: Hasiera → Albisteak → AEBetako Euskadiko Ordezkaritzak 'Euskal News' bere buletinaren lehendabiziko zenbakia plazaratu du\nNew York, Estatu Batuak. Estatu Batuetako Euskadiko Ordezkaritzak bere lehenengo buletina plazaratu du, ingelesez. "Euskal News-i esker euskal jatorriko pertsonak edota Euskal Herriarekin harremana daukatenak euren intereseko albisteak eskuratu ahal izango dituzte" azaldu du Aitor Sotes Estatu Batuetako Ordezkaritzako burua den Aitor Sotes donostiarrak. Zenbait sailen bidez, buletinak ekonomia, kultura, turismoa eta informazio orokorreko berriak banatu nahi dizkie Estatu Batuetako euskal Diasporako kideei.\nNew Yorken egoitza daukan Euskadiko Ordezkaritza, azaltzen da buletinean, Euskal Herriari edo euskaldunei buruz heltzen zaizkion hitzorduak eta berriak eta dituen ezagutzak partekatu nahi ditu; Euskal News, beraz, hilabetero plazaratuko da eta dohaniko harpidetza izango du e-mail bidez hartu nahi duten guztientzat.\nEuskadiko eta AEBetako euskal berriak\nLehendabiziko aleak tratatzen dituen gaien artean daude, esaterako: AEBetan Emprebask sortzeko egiten ari diren ahaleginak; Ordezkaritzak egindako lanak, hala nola WindPower 2009 azokan izan zuen partaidetza, bertan 12 euskal enpresa zeudela partzuer; Ordezkaritzaren presentzia Atlantako Bio Buzz 2009 azokan, bertan BioBide euskal ekimenak saria lortu zuelarik; Ana eta Idoia Uribarri euskal bibolinjoleekin New Yorkeko Carnegie Hall-en emanaldia eskaini ondoren eginiko elkarrizketa; Euskadi zer den, bere hainbat alderdi bertan bizi nahi duten immigranteei esplikatuz ingelesez eta beste zenbait hizkuntzatan argitara emaniko liburu baten berria, kitorik eskura daitekeena bere bertsio elektronikoan; edota Nevadako Renon bi asteren buruan NABOk egin behar duen 30. Biltzarra eta Jaialdia.\nBuletinarekin harremantzeko aski da emaila bidaltzea Noemi Gonzalo-Bilbaori, honalo helbidean: mailto:gonzalo-bilbao@ej-gv.es. Estatu Batuetako Euskadiko Ordezkaritza, berriz, honako helbidean dago: 820 Second Avenue, Suite 13 B, New York 10017, telefonoa (212) 551 3524.\nEuskal News-en lehenengo azala\nEuskadiren Ordezkaritza AEBn\nProduktoreek lortutako hainbat akordiorekin itxi da New Yorkeko Basque Film and Media Arts Festival jaialdia


Glutenik gabe – U x u e · B e n g o e t x e a\nKategoria: Glutenik gabe\nBANANA, OLO-MALUTA ETA TXOKOLATEZKO GALLETAK\nOSAGAIAK Bananak 2 (heldutakoak) Olo-malutak 100 g (1 cup) Glutenik gabeko irina 130 g (¾ cup) Kanela koilarakadatxo 1/2 Legami hautsa 10 g (1 ½ tsbp) Gatz koilarakadatxo 1/2 Kokozko olioa 29 ml (2 tbsp) Panela 50 g (¼ cup) Banilla-estraktu koilarakadatxo 1 Txokolate pepitak 130 g (¾ cup) Arrautza 1 PROZESUA Ontzi ertain... Continue Reading →\n17 ekaina, 2019\t 0\nGLUTENIK GABEKO DONUTS VEGANOAK\nOREA EGITEKO OSAGAIAK Bananak 2 kokozko esnea 240 ml (1 cup) Banilla-estraktu koilarakadatxo 1 (1 tsp) Ezti koilarakadatxo 1 (1 tsp) Sagar ozpin koilarakada 1 (1 tbsp) Olo irina 260 g (2 cup) Almendra irina 100 g (1/2 cup) Kanela hauts koilarakadatxo 1 (1 tsp) Panela 100 g (1/2 cup) Bikarbonato koilarakada 1 (1 tsp)... Continue Reading →\n11 apirila, 2019\t 0\nBANANA IRINEZKO MAGDALENAK (GLUTENIK GABE)\nOSAGAIAK Bananazko irina 145 g (1 1/4 cup) Esnea 240 ml (1 cup) Arrautzak 2 Oliba olioa 60 ml (1/4 cup) Panela 65 g (1/3 cup) Gatz pixka bat Kanela birrindua 15 g (1 tsp) Banilla estraktua 8 ml (1/2 tsp) Legami hauts poltsatxo 1 (2 tsp) Nahi izanez gero, txokolate zatitxoak ere gehitu daitezke... Continue Reading →\n19 otsaila, 2019\t 0\nJOGURTA, OLO, PISTATXO ETA MARRUBIEKIN\nOSAGAIAK Ahuntz esnez egindako jogurta naturala Oloa 2-3 koilarakada Ura Pistatxoak Marrubiak Marrubiez gain, basoko frutekin, kiwiarekin edo edozein frutekin eginda ere, oso goxoa geratzen da! PROZESUA Prestatu baino gau bat lehenago, ipini oloa ur pixka batekin edalontzi edo poto batean eta sartu hozkailura. Amaitzeko, oloak ura xurgatzerakoan, gehitu jogurta naturala, pistatxoak eta marrubi zatiak.\n21 martxoa, 2018\t 0\nGOSARI ENERGETIKOA: OLO-MALUTA, TXIA HAZI ETA BASOKO FRUITUEKIN\nOSAGAIAK Olo-maluta baso erdi Txia hazia koilarakada 1 Platano heldu 1 Arrozez eginiko esne basokada 1 Masusta gorriak (nahi beste) Marrubiak (nahi beste) PROZESUA Bota banana, ontzi edo katilu batera eta zapaldu sardexka baten laguntzarekin. Ondo zapalduta dagoenean, bota kristalezko poto batera (poto ertaina bada hobe). Jarraian, gehitu olo-malutak, txia hazia, masusta gorriak, marrubiak eta... Continue Reading →\n15 azaroa, 2017\t 0\nTXIA HAZIA OLO ESNEAREKIN\nOSAGAIAK Txia haziak 3 koilarakada Olo esne basokada 1 Nik, olo edo arroz esnearekin eginten dudan arren, edozein esne begetal erabili daiteke. PROZESUA Katilu batean bota txia haziak eta esne begetala. Ondoren, nahastu koilara baten laguntzarekin eta sartu hozkailuan gau osoan zehar. Hurrengo egunerako mamituta eta jateko prest egongo da. Zapore gehiago izan dezan, fruta... Continue Reading →\n4 azaroa, 2017\t 0\nOLOA ETA BANANAREKIN EGINDAKO CREPEAK\nOSAGAIAK Olo irina 3 koilarakada Banana 1 Kanela hauts koilarakadatxo 1 Oliba olio koilarakada 1 Arrautzak 2 PROZESUA Moztu banana zati txikitan eta bota ontzi batera. Ondoren, zapaldu sardexka batekin, guztia ondo txikitu eta pasta batean bihurtu arte. Jarraian, gehitu arrautzak eta nahastu. Behin ondo nahastuta, gehitu irina eta kanela eta segi nahasten pasta homogeneo... Continue Reading →


Labayruko beharginok birziklatze-ikastaroan gagoz! | Labayru Fundazioa\nUdeagaz batera, DUEI (Derioko Udako Euskal Ikastaroa) etorri zan eta euskaltegira buelta ginan. Aurtengoa DUEIaren 51. edizinoa izan da. Berezia, segurtasun-neurriak atondu behar izan genduzalako; baina bi hamabostalditan Boluetako eta Coloneko euskaltegietan euki doguz ikasleak, eta gu pozarren, barriro geletako bizitasunaz gozatzen.\nIkasturtea eta udako trinkoak amaitu dira, eta oin Labayruko irakasleon txandea da. Izan be, oporrak hartu orduko, aste honetan eta hurrengoan lau eguneko barne prestakuntza-ikastaroa daukagu, gure bizkaierea lantzeko: alde batetik, lexiko eta gramatika mailan birziklau, eta, bestetik, bizkaierazko alfabetatzeetako mailetan emon beharreko edukiak eta daukaguzan materialak eta baliabideak bergogoratu. Adolfo Arejita, Gorane Intxaurraga eta Ana Oar-Arteta dabilz irakasle eta Labayruko 20 bat irakasle eta behargin ikasle. Izan be, ondo irakasten segiduteko, egunean jarri beharra dago.\nBirziklatze-ikastaro honen ostean, Labayruko irakasle eta langileok oporrak hartuko doguz, abuztuan merezitako deskantsua hartzeko. Irailean gure bizkai-euskerea birziklauta eta indarbarrituta bueltauko gara, ilusino handiz datorren ikasturtea prestetako.\n2020-07-17 Hurrengo artikulua


Haur izateari uzten diogunean - Gipuzkoako Hitza\nHaur izateari uzten diogunean\n2012, urtarrilak 06 Iritzia 450\nAzaroan hasi ginen antzezlana prestatzen. Kafka eta panpina bidaiaria, inoiz irakurri dudan istoriorik goxoena, xamurrena eta itxaropentsuena. Bost urteko neskatilaren pertsonaia interpretatzen ari naizela, pixkanaka-pixkanaka haren azalean sartu naizela iruditzen zait, eta izugarri gustatu zait sentsazio hori, gehiegi akaso; pertsona heldua izatea zein aspergarria den konturatu bainaiz.\nIstorioa borobila eta xamurra da bere sinpletasunean. Benetan gertatua dela jakiteak balio berezia eransten dio kontakizunari. Kafka idazle ezaguna bizi izan zen azken urtean, parkean paseoan zebilela, neskatila bat ikusi zuen negar batean. Zer gertatzen zitzaion galdetu zion, eta hark erantzun zion bere panpina galdu zitzaiola. Bat-batean, haurra lasaitzearren, ideia xelebre bat bururatu zitzaion idazleari: "Zure panpina ez da galdu, bidaiatzera joan da. Eta eskutitz bat utzi dizu". Neskatilak txundituta galdetu zion: "Eskutitz bat? Eta zergatik daukazu zuk nire panpinaren eskutitza?". Eta Kafkak segituan: "Ni panpinen postaria naizelako". Eta hortxe hasi zen istorio zoragarri honen ibilbidea. Kafkak egunero idazten zion gutun bat neskatila honi, bere panpinak idatzi izan balu bezala. Haurrek ez dute arrazoirik behar sinesteko, gaitasun hori dute; sinistu egiten dute eta kito.\n"Zer gertatzen da haurrak eta panpinak hazten direnean?", galdetu du bost urteko neskatilak. "Ahaztu egiten direla egunen batean haur eta panpina izan zirela", pentsatu du bere baitan Kafkak. Eta horixe da errealitatearen islarik garbiena. Noizbait, ez dakit noiz, haur izateari uzten diogu. Horretarako programatuak gaude gizakiok, ustezko garapen horretarako. Ilusioa, sinesteko gaitasuna eta jolasa alde batera utzita, arrazionalitatea, heldutasuna, produktibitatea eta mesfidantza barneratzen ditugu geure izaeran. Jakin liteke nori bururatu zaion horri garapen deitzea? Haurra nintzenean, Otso Benitori nion beldurra; orain, berriz, heriotzari, krisiari, minbiziari, maite ditudanak sufritzen ikusteari, langabeziari... hainbeste beldur sortzen dira eta hain benetakoak dira! Zeinen erraza iruditzen zaidan orain Otso Benito hark beldurtzen ninduen sasoia; ez nuen otso hura ezagutzen eta seguru banekiela ipuin bateko pertsonaia besterik ez zela. Beldurra zen, bai, baina beldur bakarra, arerio bakarra.\nHaur baten azalean sartzen naiz egunero ordubetez, eta haurrak izaten ditugu gure aurrean begira, Kafkaren hitzekin liluratuta, biolinaren nota xamurren artean gozatuz eta neskatilaren beldur eta pozekin bat eginez. Haurrak dira publikorik zailena; ez dakite disimulatzen, ez dute ikasi oraindik. Gustatzen ez bazaie, halaxe adierazten dute eta datorren moduan jaso behar izaten dugu ziztadatxoa. Baina gustatzen zaienean, aho zabalik gelditzen dira, barre egiten dute, negar ere bai, eta emanaldia amaitzean guregana gerturatzen dira, begiak zabal-zabalik dituztela panpina aurkitu al duzun galdetuz. Haur baten barrea baino egia garbiagorik ez dut ezagutzen, eta esku txiki horiek txaloka ikusi ditudanean barruan sortu zaidan irribarreak betiko iraungo duela iruditzen zait. Hala izan dadila, mesedez.\nAstelehenean taularatu genuen antzezlana, Viktoria Eugeniako aretotxo batean. Han daramagu aste osoa, eta bertan izango gara asteburuan ere. Gaur jaieguna dugu. Haurrei opariak irekitzeko denbora eman bitartean guk ere atsedenerako tarte bat gustura hartuko dugu; bapo bazkaldu eta familia bisitatu. Amonaren etxeko sukalde epelean hutsune handi bat sentitu dut aurten; gaur 80 urte borobil beteko lituzkeen Aitona Eustakiorekin oroitu naiz. Zuri oparitzen dizut, aittona, biharko txalo zaparrada.


Bost urterako gordailuak | Consumer\nBost urterako gordailuak\nBost urterako gordailuen errentagarritasuna handitu egiten da denbora igaro ahala, azken ekitaldian interes handiena lortu arte.\nEpe luzeko ezarpenek, hala nola bost urterako gordailuek, %2,5etik %3,5era bitarteko errentagarritasuna ematen dute, eta etxeko ekonomietarako nahiko kapital eskuragarriarekin harpidetu daitezke, kasu batzuetan 1.000 eurotik gorakoa baita. Haien ordainsaria urtero handitzen da, azken ekitaldian kota gorenera iritsi arte. Hurrengo artikuluan azaltzen dira bost urterako ezarpenen ezaugarriak, abantailak eta eragozpenak eta banku-erakundeen proposamen batzuk …\nBosgarren urteko interes handiena\nBost urterako gordailua bankuek eta aurrezki-kutxek eskaintzen duten beste aldaera bat da, aurrezkiekin arriskurik izan nahi ez duten bezero kontserbadoreenentzat. Normalean, epe luzerako ezarpena aukeratzen da, aurrezkiak bermatzeko eta epe laburrerako aurrezki-produktuek ematen dutena baino ordainsari handiagoa lortzeko. Antzeko interes-tasa dute aurrezki-eredu horien proposamen guztietan, eta %2,5etik %3,5era bitartekoa da. Kasu batzuetan, produktua 1.000 eurotik gora harpidetu daiteke.\nBost urterako ezarpenek %3,5eko interesak sortzen dituzte, eta 1.000 eurotik aurrera harpidetu daitezke.\nErrenta finkoko proposamen horien ezaugarri nagusia da, oro har, gero eta handiagoak direla: errentagarritasunak aurrera egiten du urteak igaro ahala, eta azkenak du interes handiena. Baina haien benetako errentagarritasuna atzemateko, ekitaldi bakoitzean sortzen dituen interesen batezbestekoa egin behar da. Ez dira eskaintza deigarriak, iraupen txikiagoko beste epe batzuei ematen zaizkienak bezalakoak, ez dute loturarik beste finantza-aktibo batzuekin, eta apenas indartzen duten finantza-erakundearekiko harremana ordainsaria handitzeko. Erraztasun hori da bere ezaugarririk nabarmenena.\nKontratazioari dagokionez, oso erraza da eta Internet bidez edo telefonoz egin daiteke.\nEpe luzerako gordailuen proposamenak\nEskaintza, gehiegi ez bada ere, bankuko bezeroak gogobetetzeko bezain zabala da.\nUnicajak bost urterako Depósito Creciente sartu du aurrezki-eskaintzan, errentagarritasun aseguratua eta gero eta handiagoa duena, aldez aurretik kitatzeagatik komisiorik gabe. Zenbait loturagatiko ordainsari berezia jasotzen du, eta bermatutako kapital osoa bermatzen dio gordailuzainari. 6.000 eurotik hasita sina daiteke. Produktu honen errentagarritasuna% 3,5 da, lotura-baldintzak betetzen badira; bestela,% 3.\nEra berean, bost urterako Depósito Creciente merkaturatzen du La Caixa, bere bezeroei UTB bat eskaintzeko. % 3,25ekoa, berehalako eskuragarritasuna barne. 3.000 eurotik gorako ekarpenetarako da, eta interes-tasa gero eta handiagoa da aldi bakoitzean.\nSelf Banken bost urteko gordailua beste aukera bat da. % 2,9ko interes nominala du, 3.000 eurotik gorako gutxieneko zenbateko baterako. Internet bidez kontratatzen delako eta berriztagarria ez delako bereizten da.\nTriodos Banken bost urteko gordailuek interes txikiagoa dute (%2,6koa), baina ez da hain zorrotza: gordailu bakoitzeko 1.000 eurotik gora formalizatu daiteke, automatikoki berrituz, gordailugileek besterik adierazi ezean. Aurrezki-produktu hau Internet bidez edo telefonoz kontratatzen da.\nBost urteko gordailuetan onena eta txarrena\nBost urterako gordailuek, eperako beste ezarpen batzuek bezala, alderdi positiboak eta negatiboak dituzte.\nErabiltzaileei aukera ematen diete prozesua ongi ahazteko: berritzea, baldintzak hobetzea, etab.\nEredu batzuetan ez da beharrezkoa epemuga arte itxarotea interesak kobratzeko, gero eta ordainketa-sistema handiagoa baitu.\nAurrezkiak denbora luzez ibilgeturik edukitzea esan nahi du, agian hilabete askoan, eta erreskate partziala edo osoa noizbait behar izatea.\nErreskatatzeko aukera ematen duten arren, epe finkorako aurrezki-produktu horien egiazko errentagarritasuna karga dezaketen penalizazioak aplikatzen dira.\nerrentagarritasun gordailu kapital largo plazo-eu


'Life of Brian' filmaren 40 urteak ospatzeko berrestreinaldia zinemetan! — Gaztezulo\n'Life of Brian' filmaren 40 urteak ospatzeko berrestreinaldia zinemetan!\n'Life of Brian' filmaren 40 urteak ospatzeko berrestreinaldia zinemetan! Nork ez du Monty Python berdingabeen 'Life of Brian' film zoragarria ezagutzen? 2019an 40 urte beteko dituela aprobetxatuz, gaur bertan, zinema aretoetan berriz estreinatzea erabaki dute, baina azkar ibili gaur bakarrik egongo baita ikusgai! https://www.gaztezulo.eus/albisteak/life-of-brian-filmaren-40-urteak-ospatzeko-berrestreinaldia-zinemetan https://www.gaztezulo.eus/albisteak/life-of-brian-filmaren-40-urteak-ospatzeko-berrestreinaldia-zinemetan/@@download/image/Captura de pantalla 2019-04-23 a las 08.58.23.png\nNork ez du Monty Python berdingabeen 'Life of Brian' film zoragarria ezagutzen? 2019an 40 urte beteko dituela aprobetxatuz, gaur bertan, zinema aretoetan berriz estreinatzea erabaki dute, baina azkar ibili gaur bakarrik egongo baita ikusgai!\nBrianen Bizitza ( Monty Python's Life of Brian ) 1979 urtean, Monty Python umorezko taldeak idatzi, zuzendu eta ekoiztutako film britainiarra dugu. Graham Chapmanek antzeztutako Brian Cohen-en bizitza azaltzen da bertan, Jesukristoren egun berean eta ondoan jaiotako eta nahasitako judu gaztearena.\nEstreinaldiaren egun berean, Estatu Batuetan, hautsak harrotu zituen filma izan zen, erlijioarekiko azaltzen den satirak hainbat erakunderen salaketak sortu baitzituen. Ekoizleek ordean, salaketa horiek propaganda moduan erabiltzea erabaki zuten, eta filmari sekulako bultzada eman zioten. Geroztik harrera ezin hobea jaso zuen ikusleen artean eta historian laugarren britainiar film ikusiena da, egun kultuzko film paregabea bihurtzeraino.\nGaur bakarrik egongo da ikusgai beraz aprobetxatu!


1901 aurreko eraikinek derrigorrez egin behar dute ikuskapen teknikoa - Bergara - Goiena.eus\n1901 aurreko eraikinek derrigorrez egin behar dute ikuskapen teknikoa\nMonika Belastegi 2013-07-03 18:00\nPertsonal tekniko aditua kontratatuta egin beharko dute ikuskapena, Eusko Jaurlaritzak hala erabakita. Udalak zenbait bilera deitu ditu ikuskapena egin beharko duten eraikinetako presidenteekin. Lehena hilaren 9an. Errebisioa 2013ko abenduaren 31 baino lehen eginda egon beharko da.\nPasa den urte bukaeran Eusko Jaurlaritzak azaroaren 21eko 241/2012 Dekretua eman zuen zeinaren bidez Euskal Autonomia Erkidegoko eraikinen ikuskapen teknikoa arautzen den. Dekretu horri jarraituz, 1901. urtea baino lehen eraikitako eraikuntzek Eraikinen Ikuskapen Teknikoa (EIT) egina izan beharko dute 2013ko abenduaren 31rako.\nHoriek horrela, 1901 urtearen aurretik egindako eraikinetako ordezkariek derrigor kontratatu beharko dute pertsonal tekniko aditua ikuskapen teknikoa egiteko.\nHorri buruzko informazio argiena emateko helburuarekin Bergarako Udalak bilera informatiboak antolatu ditu eraikin hauetako jabe komunitateetako presidenteekin. Bilerotan Udaleko agintariak, teknikariak eta Suradesako teknikaria egongo dira informazioa emateko.\nHiriguneko jabeen ordezkariekin bilerak uztailaren 9an, 16an eta 23an izango dira. Udalak gutun bidez jakinaraziko dio eraikin bakoitzeko presidenteari zein egun, toki eta ordutan egingo den bilerara deitzen duen.\nUdalak informazio hau udalerriko auzoetan egoera honetan dauden eraikin jabeei ere helaraziko die.\nLehen batzarra uztailaren 9an\nLehen bilerak udalerriko (hiri-guneko) 75 eraikinetako presidenteak elkartuko dituena, datorren asteartean, uztailak 9, izango da 19.00etan, Udaletxeko Pleno aretoan.\nMUGERTZA 3, 5, 7, 9, 8, 10, 12\nZUBIETA 32, 36, 38, 46, 23, 31, 8, 10, 12, 14, 16, 18, 20, 22, 24, 26, 28, 30, 34, 38, 40, 42, 44, 48, 50, 52, 54, 56, 58, 60, 62\nURDANGARIN 2, 4\nGABIRIA 4, 6, 8, 10\nURTEAGA 1, 3, 5, 7, 9, 11, 13, 15\nSAN MIGEL 2, 4, 6, 8\nSAN ANTONIO 1, 2, 4, 6, 8, 10\nZUBIAURRE 1, 2, 4, 6, 8, 12, 14, 16, 18, 24\nOZAETA 1, 3, 6, 8


Estreinaldi bikoitza Arkitekturaren Munduko Egunean | MUSIKENE\nHome / Berriak / Estreinaldi bikoitza Arkitekturaren Munduko Egunean\nLehendabiziko aldiz aurkeztuko zaie ikusleei MSKN Master Ensemblea eta Mikel Iturregiren Hondakinaren geldialdiak obra\nArkitekturaren Munduko Eguna urtero ospatzen da urriko lehenengo astelehenean, eta datorren hilak 5ean Musikeneko Master ikasleen presentzia handia izango du. MSKN Master Ensemblea entzungo den lehenengo aldia izango da, José Luis Estellések zuzentzen duen ikastegiko Interpretazio Master ikaslez osatutako talde berria. Mikel Iturregi Musika Sormenerako Masterreko ikaslearen Hondakinaren geldialdiak obraren estreinaldia eskainiko du taldeak kontzertu berezi baten barruan Musikeneko auditoriumean 19.00etan. Jardunaldi nabarmen honetan gure ikastegiaren parte hartzea hitzaldi batekin osatuko da, Elix Etxebeste Etnomusikologia, Filosofia eta Musikaren Estetika irakasleak 16.30etan emango duena hain zuzen ere. Jardunaldia Ficoban egingo da goizean eta Musikenen arratsaldean.\nGure ikastegiko jarduerez gain, Gipuzkoan Euskal Herriko Arkitektoen Elkargo Ofizialak hitzaldiak antolatu ditu egun horretarako Félix Maraña kazetariarekin eta Emilio Varela, Lauren Etxepare eta Juan B. Echeverría arkitektoekin edo Fernando García historialariarekin. Joaquín Lizasoainek, halaber, Oteizari buruzko bere liburua aurkeztuko du eta solasaldi batean parte hartuko du Euskadiko Arkitektura Institutuaren zuzendari den Josean Medina Murua eta Oteiza Museoaren zuzendariorde den Juan Pablo Huércanosekin. Jardunaldia MSKN Master Ensemblearen kontzertuarekin amaituko da.\nEkitaldi horietara guztietara joatea doakoa izango da, bai eta Donostiatik Irunera joateko eskainiko den garraioa ere. Eserlekuak mugatuak direnez, ezinbestekoa izango da hemen izena ematea.


Erosi Prostamin Alacanten\nKapsulak Prostamin Alacanten\nProstamin erosketa kapsulak Alacanten\nTratamendua prostatitis Espainian ahal izango da, oso erraza eta azkarra da Prostamin. Nahi izanez gero, ordena tresna, joan webgune ofiziala eta bete eskaera-inprimakia, bete ezazu inprimakia web orrian telefono zenbakia eta izena. Hau da modurik onena lortzeko eraginkorra eta azkarra ukan droga batetik prostatitis ekintza 39 € . Denbora laburrean izango Duzu harremanetarako Kudeatzailea galdera guztiak erantzun, eta amaitzean entrega at esan zuen helbidea. Ondoren prozesatzeko ondasun bidaliko dira cash entrega, ordainketa bakailao on partzelaren.\nNola erosi Alacanten Prostamin\nProstamin specials type Alacanten (Espainia)\nAzken hitza medikuntza tratamendua prostatako kapsula Prostamin, gaur egun, ordena for 39 € Alacanten web-orri ofiziala deskontatutako prezioa. Inprimakia bete arrakasta bat eskuratzea droga tratamendua hantura prostatako guruina. Ez ahaztu besteak beste, zure izena eta telefono zenbakia iritzia. Dugu bukatzea xehetasunak telefonoz agindua emango du gai ordena eta bidalketa droga. Jasoko duzu partzelaren eta ordaindu mail.\nTratamendua prostatitis batera kapsulak Prostamin Espainia (Alicante), kentzeko gaixotasuna, berreskuratu zure gizontasunaren eta konfiantza ohean! Idatzi Zure izena eta telefono zenbakia web orrian fabrikatzaileak. Ziurtatu duzula bete eremu batera telefono zenbakia eta izena. Laster izango dugu zurekin harremanetan buruz aholkatzeko sredstva eta laguntzeko duzu zure eskaera. Ordaindu partzelaren daiteke lortu ondoren, bere gora postetxean edo mezularitza jaso gainean, hartu pasaportea NAN, zehatza kostua bidaltzen partzelaren courier arabera alda daiteke distantzia udalak.\nBuruzko iritziak Prostamin Alacanten\nIrma, 26 Urte, Alicante\nMina, ezintasuna oinez ongi komunera, eta, nahiz eta muntaketa da galdu, prostatitis gaizki bizitza hondatu daiteke. Orain horiek kapsulak hartu 2 aste besterik ez dira, baina eragina izan du.\nOrdena Prostamin Alacanten % 50 bakoitza


Pegatina lehiaketa, Arga ibaiko zubiari buruzko inkesta eta agenda - Xaloa Telebista\nPegatina lehiaketa, Arga ibaiko zubiari buruzko inkesta eta agenda\nBarañainen, pegatina lehiaketa abiatu dute. “Eta uda honetan, zer? Parrandan ibili eta ganbara erabili” lelotik abiatuta, pegatina baterako diseinu bat sortu beharko da, aisialdi eta denbora libre osasungarria adierazi eta sinbolizatuko duena, gaur egun COVID-19aren ondorioz sortu den errealitatea, adiskidetasun eta maitasun-harreman osasungarriak, tratu onak, berdintasuna, aniztasuna eta inklusiboa kontuan hartuta, besteak beste. Diseinuak originalak, norberak sortuak eta argitaratu gabeak izan beharko dira. Lanak teknika librearekin egin ahal izango dira, zuri-beltzean edo koloretan. Proposamen guztiak DIN-A4an aurkeztuko dira, 9,5 cm-ko diametroko formatu zirkularrean, eta urtea agertu beharko da.\nBarañainen erroldatutako gazte guztiek parte hartu ahal izanen dute, 12 eta 30 urte bitartekoak badira. Parte-hartzaile bakoitzak lan bakarra aurkeztu ahal izanen du. Lanak Gazteriarentzako Baliabide Zentroan aurkeztu behar dira, apirilaren 26tik maiatzaren 31era bitarte, biak barne, Zentroa zabalik dagoen orduetan. Bi sari izanen dira: 100,00 €-koa bata eta 75,00 €koa bestea, txartel itxurakoa. Txartela Barañaingo edozein denda edo zerbitzutan trukatu ahal izanen da. Zinemarako sarrera bat banatuko da, aukeztutako lehenengo lanentzako. Informazioa daramaten oinarriak eta kartela udalaren webgunean eskura daitezke.\nHorretaz gain, Herritarrei zuzendutako inkesta bat egin dute Arga ibaiaren gaineko zubiaren eraikuntzari buruz. Maiatzaren 4, 5 eta 6an, udaletxeko erabilera anitzeko gelan, 9:00etatik 14: 30era eta 16:00etatik 19: 30era aurki daiteke.\nBestalde, Maiatzaren 15ean, larunbata, Otaku Day Barañain izango da Baragazten, 11:30etik 14:00etara eta 16:30etik 20:30era, doako sarrerarekin. Bertan, Bideo-jokoak, Manga liburutegia, Txapelketak eta Lehiaketak izanen dira. Txapelketak eta lehiaketak arratsaldez egingo dira eta guztietan sariak egongo dira irabazlearentzat. Izen-emateak Baragazten edo telefonoz egin ahal izango dira maiatzaren 14ra arte edo egun berean.\nGainera, larunbat honetan, Terraza artearekin ekimena abiatuko da olcairum ensemble taldearen kontzertuarekin. Arratsaldeko 7etan izango da Barañaingo kulturagune plazan eta sarrerak doainik izan arren, lehenagotik izena eman beharko da online. Eta Barañainekin bukatzeko, Txotxongiloaren Jaialdia ospatzen ari da. Egitaraua eta sipnosiak udalaren webgunean kontsultatu daitezke eta aurretiko sarreren eskuratzea, online eta doain egin daiteke maiatzaren 7ko arratsaldeko 7eak arte.\nZIZUR NAGUSIA: Patxi Morentin gizarte eta kirol gune berria inauguratu da\nATARRABIA: Ibilgailuak kale nagusira sartzeko kontrol-sistema berria\nArga eta Ultzama ibaiak garbitzeko auzolana\nATARRABIA: Udako jarduerak haur eta gazteentzat\nUHARTE: Garapen emozionalerako eta trebetasun sozialetarako bitartekari artistikoen taldea\n“Uharte ezagutu” Orientazio aplikazioa zabalik utzi da\nAskatasuna BHIko ikasleek “Askatasunaren botilak” ibilaldiaren laugarren edizioan parte hartu dute\n2021/06/09 | 0 Comments\nBURLATA: Hurrengo ikasturterako kirol eskoletan izen emateko epea zabalik\nBERRIOZAR: Euskara ikasteko beka eskatzeko epea zabalik\nARANGUREN: “Nireganako bidaia” tailerrerako izen ematea 14 eta 16 urte bitarteko neskentzat\n2021/06/07 | 0 Comments\nARANGUREN: Udako Kirol kanpainarako izen emateak\nATARRABIA: Kirol eskoletako kamisetaren logotipoa hautatzeko lehiaketa\n2021/06/04 | 0 Comments\nATARRABIA: Hiri Udalekuetan izena emateko epea zabalik\nEkainaren 5ean irekiko dira Atarrabiako igerilekuak\nIkuskizun berria aurkeztuko du Zirika Zirkus taldeak Berriobeitiko Euskara Zikloan


Aste Santuan aukera anitz, Oarsoaldean - Oarsoaldea Turismo\nAste Santuan aukera anitz, Oarsoaldean\nPlan ezberdinak Errenteria, Lezo, Pasaia eta Oiartzun herrietan Aste Santuko opor egunetan egiteko.\n1. Jantziaren Zentroa - "Iñudeak" erakusketa iraunkorra\nAste Santuko opor egun hauetan ez galdu aukera, apirilaren 30era bitarte Jantziaren Zentroan ikusgai izango den "Iñudeak" erakusketa berria bisitatzeko. Historian atzera egin eta XX. mende hasierara bidaia berezia proposatzen digu erakusketak. Sarrerako aretoan sartu ahala, Donostiako Kontxa pasealekuan aurkituko gara 1900 urtean gure ondoan paseoan inudeak ditugula. 1881-1920 urte arteko, Donostia, Azpeitia eta Bizkaiko argazkietatik egindako erreplikak dira bertan ikusgai dauden inudeen jantziak. Jatorrizko argazki horietako asko bertan ikusiko ditugu, guztira 15 argazki.\n2. Fanderiako Errota: Pista jolasa eta jarduerak familian\nApirilaren 14an errota inguruko parkean landareak ezagutzeko jarduera bat antolatu dute. Eta 16an, larunbatean, pista jolasa familian egiteko jarduera egongo da Fanderiako Errotan eta bere inguruan. Zazpi urtetik gorako haurrak dituzten familientzako zuzendutako jarduera da, eta helduek eta haurrek batera hartuko dute parte familiaka edo burbuilaka. Jolastu bai, baina errota martxan ikusteko aukera ere izango da saioan zehar. Doakoa da jarduera, baina aurretik izena eman behar da.\nBestalde, XV. mendeko Errota martxan ikusteko aukera izango da ohiko bisita gidatuei esker, ostiralean, hilak 15 eta igandean, hilak 17.\n3. Lezo - Kulturaz eta historiaz beteriko herria\nAlde zahar txikia baina benetan polita dauka Lezok, kale harriztatuz osatua eta artez eta historiaz beteta. Bertan ibilbide kultural txiki bat egitea proposatzen dizuegu opor egun hauetan. Gurutze Santuaren plaza abiapuntutzat hartuta; bertan kokatzen da Udaletxea eta baita herriko altxorra ere, Lezoko Santo Kristo basilika. Bertan ikus dezakegun Kristo bizargabeak ospea eman dio eliza honi mendeetan zehar, izan ere, Europa osoan horrelako hiru besterik ez daude. Hemendik, Kale Nagusiako armarridun oinetxe ezberdinak miresteko ditugu. Kale bukaeran, Andreone etxeari buelta eman Gurutzen Santuaren plazara itzuliko gara, oraingo honetan Zubitxo kalea hartu Lezoandia Zuhaiztia bisitatzeko, herriko berdegune handiena. Hemendik Goiko Plaza izango da gure norakoa eta plaza zeharkatuz San Joan Bataiatzailearen Eliz Parrokia agertuko zaigu aurrean.\n4. Arizmendienea eta Done Eztebe elizan bisita gidatuak doan\nArizmendi-enea etxe museoa bisitatzeko aukera egongo da Aste Santuan. Oiartzungo Elizalde auzoaren erdigunean kokaturik, Urdinola-Arizmendienea etxea XVIII. mendeko eraikina da eta bere tipologia berezia eta kontserbazio-egoera bikaina direla eta, Interes Bereziko Ondare izendatu zuten 2020an. Eraikin hau bakarrik doako bisita gidatuen bidez ikusi ahal izango da, egun hauetan hain zuzen ere: apirilak 15 eta 22an, ostirala, eguerdiko 12:00etan, eta larunbat eta igandeetan, apirilaren 16, 17, 23 eta 24ean, hurrengo txandetan: 10:00etan eta 12:00etan euskaraz, eta 11:00etan eta 13:00ean gazteleraz. Horrez gain, San Esteban elizan bisita gidatua ere izango da apirilaren 15 eta 22an, ostirala, 10.00etan, Joxe Mari Mitxelenak gidatuta.\n5. Soinuenea eta txalaparta\nSoinueneak, Oiartzungo Herri Musikaren Txokoak, Aste Santuan erakusketa iraunkorraren ateak irekiko ditu, mundu osoko 400 musika tresna eta jostailu baino gehiago biltzen dituena. Museoak kontsulten atalean sartzeko aukera ere ematen du eta dokumentazio eta ikerketa gunean ere, bisita aldez aurretik hitzartuz. Eta apirilaren 22an, 16:30tan haurrei zuzendutako Txalaparta tailerra emango dute. Bertan, lehenik txalapartarekin zer egin daiteken ikusi eta entzun ondoren Euskal Herriko kulturaren zatia den soinu-tresna probatzeko aukera izango da.\n6. Itsasora irteerak MATER ontzi museo ekoaktiboaren eskutik\nOstiralean, hilak 15, eta igandean, hilak 17, ez galdu MATER ontzi museo ekoaktiboan bidaia paregabea egiteko aukera, Jaizkibel mendiaren itsaslabarrak ikuspegi hoberenetik ikusi ahal izateko: itsasotik. Izan ere, MATER bezalako espazio zabalak dituen ontzi batean nabigatzea luxu handia da. Are gehiago MATER ontziko kideen eskutik inguruari buruzko azalpenak entzuteko aukera duzunean, edota itsasontzitik Kontserbazio Bereziko Eremu (KBE) izendatuta dagoen kostaldeko paisaia naturalaz gozatzeko aukera baduzu. Eta hau guztia nahikoa iruditzen ez bazaizu, apirilaren 16an MATERREK zetazeok begiztatzeko irteera antolatu du.\n7. Eskualdeko museoak bisitatzeko abantailak\nOarsoaldea eskualdeko museoak bisitatuz abantailak lortzeko bi aukera daude. Lehenengoa doako esku-orri bat da, honen bidez museo hauek bisitatzeko deskontua lortuko duzularik: Arditurriko meategia, Luberri geologia museoa eta Soinuenea Herri Musikaren Txokoa Oiartzunen; Jantziaren Zentroa Errenterian eta Albaola Itsas Kultur Faktoria eta MATER ontzi museo Ekoaktiboa Pasaian. Bigarren aukera museo-bonoa da, guztiak 12,50 € ordainduta bisitatu ahal izango dituzularik.\nPlan hauek erreserbatzeko edo eta plan gehiagoren informazioa Oarsoaldeako turismo bulegoetan osatu dezakezu:\n943 494521 - turismoa@oarsoaldea.eus\nOiartzungo turismo bulegoa (Aste Santua eta pazko astea)\n943 508 913 - turismoaoiartzun@oarsoaldea.eus\nSan Marko Gotorlekuaren informazio puntua (Aste Santutik aurrera)\n943 449 638 - turismoa@errenteria.eus\nPasaiako turismo bulegoa (Aste Santutik aurrera)\n943 341 556 - turismoapasaia@oarsoaldea.eus


Este portal no garantiza su funcionamiento con versiones obsoletas del navegador iExplorer. Si detecta cualquier anomalía, por favor, utilice otro navegador. *\nPostu honetara zuzeneko adskripzioarekiko pertsona taldea\nIturria: Opendata.euskadi.eus - Funtzio Publikoko Zuzendaritza – Gobernantza Publikoa eta Autogobernua saila.\nOrgano honetako aurrekontua\n1. kap.: Langile-gastuak 97.122,00 €\n1. kap.: Langile-gastuak 95.936,00 €\n1. kap.: Langile-gastuak 94.271,00 €\n1. kap.: Langile-gastuak 94.094,00 €\n1. kap.: Langile-gastuak 94.066,00 €\n2013an eta 2014an, sail bakoitzaren egitura organikoari buruzko dekretuak onartu ziren; horien ondorioz, zenbaitetan, aldaketak eta doikuntzak egin ziren antolamendu aldetik, eta hori aurrekontuetan ere islatu zen.\n1. kap.: Langile-gastuak 93.232,00 €\n2013. urteko datuak: Gobernu Kontseiluak onartu eta Eusko Legebiltzarrera bidalitako aurrekontu-proiektuko datuak dira; baina aurrekontu-proiektua azkenean ez zen onartu. Aurrekontu-legerik gabe, urte hartan 2012ko aurrekontuan luzapena egon zen indarrean.\nIturria: Opendata.euskadi.eus - Aurrekontuen Zuzendaritza - Ogasuna eta Ekonomia saila.\nAipatutako egunean indarrean dagoen Lanpostu Zerrendari buruzkoak dira pertsonalaren datuak. Irizpide nagusi gisa, Jaurlaritzan bete den administrazio organoari buruzkoak dira soilik, eta ez dituzte mendeko izan daitezkeen organoen datuak bateratzen. Erakunde autonomoen eta sektore publikoko entitateen kasuan, hala ere, pertsonalaren datuok bateratuta daude zuzendari nagusiaren edo antzekoaren fitxan, baldin eta egituran kargudun publikoak diren pertsona gehiago jasotzen ez badira eta Open Datak horiei buruzko informazio xehaturik eskaintzen ez badu.\nFitxa honetan erabilitako aurrekontu datuak legegintzaldi honetakoak eta aurreko legegintzaldikoak dira. Informazio honetan eragina izan dezakete egituran eta izendapenetan izan diren aldaketek. Bestalde, bete den administrazio organoari buruzkoak dira soilik, eta ez dituzte mendeko izan daitezkeen organoen datuak bateratzen. Erakunde autonomoen kasuan, hala ere, aurrekontu datuok bateratuta daude zuzendari nagusiaren edo antzekoaren fitxan, baldin eta egituran kargudun publikoak diren pertsona gehiago jasotzen ez badira eta Open Datak horiei buruzko informazio xehaturik eskaintzen ez badu.


Bonus Heziketa - Mikeldi Ikasketa Zentroa\nGure ikastaroak % 100 dira kontuagatiko langileentzako bonificables-a besterena, hots, kostu gehigarririk gabeko enpresaren langileek egin ditzaketela langilearentzat ez enpresariarentzat.\nEnpresa guztiek Gizarte-Segurantzarako hileroko kantitatea ordaintzen dute nahitaez hilero lanbide-heziketa-kontzeptuan. Kantitate hori, kreditu hezigarria izena emanda, urtero eskura jartzen da enpresen bere langileek (kosturik gabe) hobaria emandako ikastaroak egin ahal ditzatela.\nKREDITU HEZIGARRIA EZ BADA APROBETXATZEN GERTATZEN DELA?\nEnpresa bat ez bada aprobetxatzen hobaria emandako ikastaroak eta, beraz, kreditu hezigarria egiteko bere eskubidea ez da eduki urte bakoitzeko abenduaren 31ra, urte horretarako esleituta duen kantitatea betiko galtzen da (hots, ez da metagarria).\nBeraz, enpresa batek ez badu inbertitzen bere kreditu hezigarria diru hori “botatzen” ari da, Gizarte-Segurantza kosturik gabeko heziketarako bere eskubideagatik ordaintzen duenez gero, baina ez du aprobetxatzen.\nIZAPIDERIK EGIN behar DUGU ALA EZER ORDAINDU ?\nZentroan Estudios Mikeldi arduratzen gara organismo publiko hobaria emandako ikastaroen errealizazioa maximoan emateko (Enpleguko Heziketarako Hiruko Fundazioa) hobaria emandako heziketako sistemaren arduradunaren aurreko izapide guztietako. Honek baimentzen du kalitate heziketa, kosturik ez bere enpresetarako zailtasunik gabe, langileei eskaintzea.\nInola ere ikasleak ez du ordaindu behar ezer bere enpresa ikastaroaren zenbatekoa ordaindu behar diguna denez gero. Gainera, du hobariaren aplikazioa automatikoa dela (ez da eskatu behar onespena edo ezta ere batere antzeko organismo publikoaren aldetik ematerik) baldin eta enpresak heziketa libreko kreditua badu abantaila.\nHOBARIA EMANDAKO ZENBAT IKASTARO EGIN DITZAKEGU?\nEnpresa guztiek (barne langile soilik 1ekoek) dute urteroko 420 euroko minimoa izatekotan hobaria emandako heziketarako bermatuta.\nHainbat ikastaro egin nahi baditu urte berean, bere kreditu librea kalkulatzea beharrezkoa da. Hartarako gurekin harremanetan jar daiteke eta kalkuluarekin lagunduko dugu edo Hiruko Fundazioko simulagailu ofiziala zuzenki erabiltzea: http://empresas.fundaciontripartita.org/app/sim_credito.aspx\nZER BALDINTZA BETE behar DIRA HOBARIAK EMAN AHAL IZATEKO?\nHobaria emandako ikastaroa egin ahal izateko bete behar diren oinarrizko baldintzak dira:\nIkasleak langilea izan behar du besteren kontura jardunekoa.\nLangabeek, autonomoek eta funtzionarioek ezin izango dute ikastaroen hobaria lortzeko aukera izan.\nEnpresak ordainketaren jakinaren gainean egon behar du Gizarte-Segurantzarekin eta Zerga Agentziarekin.\nIkasleak ikastaroaren % 75 osatu behar du gutxienez eta azkeneko ebaluazioko galdeketa, ikastarorako jarritako amaitze data baino lehen, igorri.\nEnpresak halako informazio bat (hurrengo atalean zehaztuta) igorri behar digu guk beharrezko izapideak egin ditzagula hobarirako.\nDOKUMENTAZIORIK EMAN behar DELA?\nEnpresa guztiak sar daitezela era errazean eta arazorik gabe hobaria emandako heziketara ematea, Zentroan Mikeldi Ikerketak egiten dugu doan eskatzen diguten enpresetarako Hiruko Fundazioaren aurreko izapide guztiak.\nHorregatik, enpresak izapideak bere kontura egin nahi izan ezean, igorri behar izango digute:\nElkarte-Hitzarmenari (beteta eta sinatuta) Atxikitzeko Dokumentua, beharrezko guk izapide egokiak egin ahal ditzagula Hiruko Fundazioaren aurrean. Dokumentua deskarga dezake: https://www.mikeldi.com/adhesiontripartitamikeldi.doc\nIkaslearen datu beteak, izen-emate-fitxa (ikasle bat baino gehiago matrikulatzea desiratzen bada, nahikoa da hainbat aldi ikasle bakoitzaren datuekin formulario bera bidaltzea ) deitutako hurrengo formularioa betez: https://www.mikeldi.com/inscripciontripartitamikeldi.docBi dokumentuak rsancho@mikeldi.com-etarako helbide elektronikoagatik, matrikulazioko bizkortasun handiagorako eta ikastaroaren hasierarako, bidali behar izango dira (geroago Atxikimendu-Dokumentuko jatorrizkoa postagatik bidali behar izango da: Mikeldi kerketak, C/ Autonomia, erdiratzen ditut 62 – 48012 Bilbo).Datxekion jatorrizko Hitzarmena hurrengoa da: https://www.mikeldi.com/conveniotripartitamikeldi.pdf\nNOLA DA HEZIKETAKO ETA HOBARIKO PROZESUA?\nBehin dokumentazio guztia jaso dezagun eta taldea eratzeko parte-hartzaileetako kopuru txikiena izan dezagun, ekingo zaio inskribatutako guztietara baita ere ikastaroaren hasieraren Hiruko Fundaziorako komunikazioa burutzera ikastaroa egiaztatzeari.\nOrain ekin behar izango zaio ikastaroaren zenbatekoaren ordainketari gure banku-kontuan, zein halako efektura hornituko dugun.\nOrdainketaren harrerari, bidaliko zaizkio ikasleari zeinetan zehar ikastaroa ematen den lineako plataformarako sarbideko datuak baita ere\nbeste ikastaroa egiteko beharrezko edozein dokumentazio.\nIkasleak ikastaroa bukatu behar izango du bere hobariari ekin ahal izateko aurrez finkatutako epean.\nIndarreko araudian (TAS/2307/2007 Ordena) hobaria emandako ikastaroetako mota honetarako ezarritakoarekin ados, ikastaroaren % 75 gutxienez (ikastaroak sartzen dituen galdeketen % 75 onartuz) ezarritako epean ez bada osatzen, ikastaroa ezin izango da hobaria eman. Kasu honetan, enpresa prozesu guztiko kostaldeak, baita ere materialak ordaintzera behartuta egongo litzateke.\nIKASTAROAREN AMAITZEA ETA HOBARIAREN APLIKAZIOA\nBehin ikasleak ikastaroa bukatu duenez gero, honek balioespen-galdeketa eta Hiruko Fundazioak eskatutako kalitatea osatu behar ditu. Une\nhorretan, ikastaroaren amaitzea aipaturiko organismora komunikatzen da eta ikastaroari buruzko diploma ikasleari bidaltzen da.\nHaren ondoren, enpresak ondorioa eman ahal izango du (jada orainean aipatutako baldintzekin dokumentatzen dut) bukatutako zenbateko\nikastaroagatiko Gizarte-Segurantzagatiko bere hurrengo ordainketan.\nBehin ikastaroa bukatuta instrukzio zehatzak igorriko ditugu hobaria eman ahal dezatela (ez du inongo zailtasunik, zer laukitan hura esaten\njakitea bezala hain erraza da).\nNolanahi ere, desiratzen badute jada kontsultatzen ari daitezke berezko.\nHiruko Fundazioak sortu dituen dokumentu esplikatiboak: https://www.mikeldi.com/guiaparagestorias.pdf\nENPRESA BATZUETARAKO BALDINTZA BEREZIAK\nJoan den urtean zeharreko bere enpresaren plantilla ertaina 9 langile baino gehiagokoa bazen, hobaria emandako ikastaroez gabetutako\nkofinantzaketako ehunekoa eskatzen da.\nKofinantzaketa pribatua, enpresak ikastaroko kostuko partea onar dezala zuzenki edo zeharka beharra baino gehiago ez dena, bi formako aplika daiteke:\nEginez, aukerarik ohikoena, ikastarotik abiatzen da ordutegi laboralean, ikaslearen aipaturiko orduetako kostu laborala\nkofinantzaketa-kontzeptuan egoztea baimentzen duen. Ordutegi laboralean egiteko orduetako kopurua kostu laboralaren mendean\negongo da/ikaslearen eta eskatutako kofinantzaketa-ehunekoko ordua.\nLehen aukerak ez du inongo kostu estrarik ekartzen enpresarako, bai bigarrenak enpresak ikastaroko kostuko parteari aurre egiten bukatzen\ndiola ekartzen du berriz, Gizarte-Segurantzagatiko bere hurrengo ordainketaren ehuneko hori hobaria ez ematerakoan.\nEskatutako kofinantzaketa-ehunekoak % 0etako dira eta guzti 9 langileko, 10 eta 49 bitarteko langileko enpresetarako % 10etako, 50en eta 249 langileren arteko % 20tako eta enpresetarako % 40tako aurreko urtean zeharreko plantilla ertainarekiko enpresetarako plantilla ertainarekin 250etako edo langile gehiagoko aurreko urtean.


1. 1940-1968 gipuzkera saiakera-artikuluak j.m. torrealdai 0092\nAlere, ba-ditugu guk ere geure taktikak gero!.\n2. 1969-1990 euskara batua saiakera-artikuluak zabal 1975 0030\nBesterik ere behar du: hots, herriak bere egin ditzazkeen kontsiña eta norabideak igorri behar ditu taktika eta estrategia egoki baten hildotik lagunduz eta herritar klaseak organizatuz.\n3. 1969-1990 euskara batua saiakera-artikuluak e.l. adan 0028\nEta, azkenik, dilema hori errebixionismo sozial-demokrataren aurka joatekoan izan omen zitekeen nola-hala bidezko, probokazio bezala (oraindik ere askotan eginkizun honexekin aurkitu ohi da) edo taktika bezala.\n5. 1969-1990 euskara batua saiakera-liburuak azurm 0067\nTaktikak erabakitzen du teoriari zein itxura eman.\n6. 1969-1990 euskara batua saiakera-liburuak elhuyar 0105\nHorrelakotan, borrokarako taktika zera izaten da: jatorriko lekuan izurriaren etsai naturalak aurkitu eta kokaleku berrira haiek ekarri.\n7. 1969-1990 euskara batua saiakera-liburuak gte 0093\nDialektiku-materialismoa eta edesti-materialismoa marxisten filosofiaren, politika-ekonomiaren, sozialismo zientifiko eta marxisten alderdien estratejiaren ta taktikaren oinharri dira.(: sarreran).\n8. 1969-1990 euskara batua saiakera-liburuak marxismoa 0084\nInperialisma japondarraren aurkako kolonial guduan iraultza osoaren mailako taktika, Frente nazionalarena da Mao-rentzat.\n9. 1969-1990 euskara batua saiakera-liburuak marxismoa 0084\nHalere, iraultzailearen egoera aldatzean, iraultzaren zuzendaritzaren metodoak eta taktika bera ere birberritu egin behar dira.\n10. 1969-1990 euskara batua saiakera-liburuak marxismoa 0084\nGainera, esanen du, zerbait haundi erdietsi nahi badugu, antzinateko zirkulo itxitik atera beharrean gaude; iraultzaile den taktika sano bat atzeman behar dugu.\n11. 1969-1990 euskara batua saiakera-liburuak marxismoa 0084\nEta haurtzaroko gaixoa hauxen da: ate itxiekiko taktika defenditzen jarraitzea.\n12. 1969-1990 euskara batua saiakera-liburuak rikardo arregi 0136\nDistinzio hau estrategia ta taktikarenaren artekoarekin bat egiten da.\n13. 1969-1990 euskara batua saiakera-artikuluak e.l. adan 0041\n14. 1969-1990 euskara batua saiakera-liburuak j. apalategi 0035\nTeoria politikora igarotzen bagara, teoria orokorraren kontzeptuan baino askatasun haundiagoz mugitzen garela aipatu behar dugu: bertan lehen mugaketa eginaz objetuak baino gehiago objetiboak eta joku alorrak zehazten baitira: aldi berean, estrategiaren edo taktikaren alorreko diren zatikiak erabakitzen dira; azkenik, iturri guzietatik edanez osatzen den argudiotzeari dei eginez zilegitzapen prozedura zutitzen da.\nAgertzen eban bide ori jardun-bide edo taktika bat zan, zalantza barik.\n16. 1969-1990 sailkatu gabeak astekari eta hamaboskariak n. de felipe 0001\n17. 1991> euskara batua ikasliburuak historia 1998 00250\nTaktika aldatua zen PCE ordurako eta alde batera utzi zuen borroka armatua arian-arian.\n18. 1991> euskara batua saiakera-artikuluak a.i. morales 00069\nProzedura interaktibo hauek guztiak diskurtsoa arautzeko taktiken bidez (Kasper, 1989: 190) eta solaseko lokuzioen bidez burutzen dira\n19. 1991> euskara batua saiakera-liburuak j. elosegi 00059\nHalaz ere, beti uste izan izan nuen entrenatze lana ez zela ordu batzuetan halako ariketak eginaraztera mugatzen, ezta partiduetan halako taktikak adieraztera ere; entrenatzea gizakiak beren pertsona mailako hobekuntza bidean gidatzea zen, futbolaren bitartez gidatu ere.\n20. 1991> euskara batua saiakera-artikuluak j. gabilondo 0018\nHiru galderon bidez, hitzaldi honek gararazi nahi duen tesia zera da, Atxaga eta Pott euskal literatura buruaski, arrakastadun eta kanonikoa gararazteko saioan Etiopia bezalako liburuekin bidea urratu bazuen Obabakoak-ekin jomugara iritsi dela, honetako modernismoak erabilitako taktika eta eredu beraz baliatuz.\n21. 1991> euskara batua saiakera-liburuak j.a. urbeltz 0062\n22. 1991> euskara batua saiakera-liburuak kirolentrenamendua 0020\nHala ere, kirol hauetan erabakiak ahalik eta azkarren hartu behar direnez eta informazioa aztertzeko denbora oso mugatua denez, askotan aukeratutako erabakia (taktika indibiduala delakoa) ez da egoera zehatz horretarako egokiena izango.\n23. 1991> euskara batua saiakera-liburuak kirolentrenamendua 0040\nTaktika, berriz, norberak edo/eta taldeak, jokuan bertan aurrera eramaten dituen erabakien bilduma da.\n24. 1991> euskara batua saiakera-liburuak kirolentrenamendua 0040\nHau da, estrategia aurrekontzepzio batekin lotuta dagoen bitartean, taktika, momentuko exekuzio erabakiekin egongo litzake.\n25. 1991> sailkatu gabeak bertsoak bapatean/98 00047\nGogoan daukat nexkaren\narrenkura ta protesta,\nalperrik egin zituen\nhorreinbeste oihu estra!\nBi aldiz erori ohi den\nanimalirikan ez da;\nhurrena aldatu zitun\nbai taktika ta bai neska.\n26. 1991> sailkatu gabeak egunkariak a. urkaregi 0003\nBaina honetan taktika aldatu egin dute UPV/EHUko agintariek: Ez zuten eztabaidarik ezta enmendakinik planteatu, ez zuten bozketara eraman nahi izan beraien mozioa eta publikoki abstenitu egin ziren.\n27. 1991> sailkatu gabeak egunkariak egunk 1992 0004\nIdigorasek ziurtatu zuen Ajuria Eneako Ituneko zenbait alderdik HBrekin hitzegiteko adierazi duten prestutasunak arrazoi bakarra daukala: Alderdi hau baztertzeko itunen taktikak huts egin duela ikusi dutela, atzo igorritako ohar batean adierazi zuenez.\n28. 1991> sailkatu gabeak egunkariak egunk 1993 0023\nAtzokoa ikusita, gaurtik aurrera lasterketa erabat aldatuko da, pentsatutako taktika guztiak bertan behera geratuko dira eta itzuliak, txirrindularitzak beraz, irabazi egin du.\n29. 1991> sailkatu gabeak hilabetekari, noizbehinkariak,..... berrietan 1999 00004\nBatzordekoen esanetan, Osakidetzaren taktika denbora igarotzea itxitzea litzake eta herrian sortu dan pediatraren aldezko oihua bertan behera geratzea.


Getxo Rugbyko Neskak taldea, Euskal Ligako txapelduna! - Getxo - Hiruka.eus\nErredakzioa 2020-03-06 09:23\n© IBON ANGULO\nNeskak Getxo Rugbyko emakumeen taldeak Euskal Ligako Txapelketa irabazi du, joan den otsailaren 29an La Única taldearen kontrako partida garaitu ondoren. Horrez gainera, Ohorezko B mailara igotzeko faserako txartela eskuratu dute. Hori apirilaren 4 eta 5eko aste-akabuan izango da.\nAsier Basterretxea entrenatzailearen kronika (gazteleraz):


LABek ontzak jo du gizarte zerbitzuen ratioak hobetzeko nafar Parlamentuaren konpromisoa | Economía | Naiz\nSindikatuak azken urte eta hilabeteetan egin dituen ekimenen ondorioz, goizean mozio bat eztabaidatu -eta onartu- dute Nafarroako Legebiltzarrean, ratioen dekretuaren aldaketa barnebiltzen zituena. Aurrekontuetan Esku-Hartze Sozialeko hitzarmenerako diru partida bat gordetzeko Parlamentuaren konpromisoa ere positiboki baloratu du.\nLABek antolatutako elkarretaratzea Nafarroako Parlamentuaren aurrean. (@LABnafarroa)\nMozioa eztabaidatzen zen bitartean, ehun bat lagunek Parlamentuaren aurrean egindako protestaren bitartez 1991ko dekretu «deseguneratua» berritzeko exijitu dute. Izan ere, sindikatuak lau urte daramatza dekretu hori aldatzeko eskatzen.\nGaur egun, desgaitasunari, adingabeei, familiari, hirugarren adinekoei eta gizarte-bazterkeriari aurre egiteko gizarte-zerbitzuetako plantillek «gehiegizko lan-kargak» dituztela eta «horrek haien osasuna kaltetzen» duela salatu du LABek. «Errealitate soziala izugarri aldatu da 30 urtean, eta gizarte zerbitzuek gaur egungo beharrei ematen dieten erantzuna eguneratu egin beharko litzateke», gaineratu du.\nLegebiltzarraren konpromisoa lortu ondoren, LAB sindikatuak Nafarroako Gobernuari eskatzen dio deitzeko, «dekretu berria negoziatu ahal izan dezagun». Agendan jartzea beharrezkoa dela nabarmendu du, «egutegia egitea eta lan egitea gizarte zerbitzuetan langile eskasia historia izan dadin» eta «gizarte- zerbitzuak eta horien kalitatea prekarietatean, langile-gabezian eta langileen osasun-galeran oinarritu ez daitezen».\nEsku-Hartze Sozialeko hitzarmena\nParlamentuko eztabaida baino lehen, LABek talde guztiei eskatu zien jatorrizko mozioari bi zuzenketa egitea. Bi zuzenketok sartu zituzten, eta gaur onartu dituzte. «Horien bidez Gobernua premiatzen da kontratuak edo itunak ekonomikoki egunera ditzan eta, halaber, baldintza-agiri berriek nahitaez bete beharrekoak jaso ditzaten», azaldu du LAB-ek.\nSaioaren ondoren, «pozez» esan du sindikatuak bere bi proposamenak «Na+, EH Bildu, Podemos eta I-E alderdien babesei esker onartu direla»; bestalde, nahiz eta publikoki aldeko iritzia agertu, «kezkaz» ikusten du sindikatuak «nola gaur PSN eta Geroa Bai abstenitu diren». «Espero dugu Nafarroako Gobernuak gaurko akordioa aintzakotzat hartzea eta bere gain hartzea gaur egun lortu den parlamentu-agintaldi berria», gaineratu du.\nUrtarriralen 30eko greba orokorra\nBestalde, urtarrilaren 30eko greba orokorarri begira, LABek sindikatua «lantokietan antolatzeko, hauteskunde sindikalak egiteko, afiliatzeko eta lan, pentsio eta bizitza duin baten alde borrokatzeko tresna» dela azaldu du, «lortzen ditugun hobekuntzak gure ahalegin eta borrokaren emaitza» izango direla gaineratuz.\n«Gobernuak eta ugazabek ez dute amore emango gure bultzadagatik eta behin eta berriz saiatzeagatik ez bada», azpimarratu du LABek, eta urtarrilaren 30ean «kaleak beteko» dituztela abisatu du.